Gaya hidup serba mewah Mayweather
Oleh KOSMO!

22 Ogos 2020, 12:36 pm
LAHIR dalam keluarga yang dibelenggu masalah kemiskinan bukanlah penghalang untuk setiap orang mengecapi kejayaan dan kemasyhuran dalam setiap bidang diceburi.
Jaguh dunia yang dianggap sebagai petinju terbaik sepanjang zaman, Floyd Mayweather merupakan salah seorang individu dimaksudkan apabila berjaya keluar daripada kepompong kemiskinan.
Petinju kelahiran Amerika Syarikat itu telah memenangi pelbagai kejuaraan dunia dalam lima kategori berbeza sehingga berjaya memiliki kekayaan yang dianggarkan bernilai AS$505 juta (RM2.16 bilion).
Justeru, Kosmo! menyenaraikan antara perbelanjaan gila pernah dilakukan Mayweather sehingga dilaporkan pernah membelanjakan hampir AS$75 juta (RM321 juta) setiap tahun bagi memenuhi kehendak diri.
BERBELANJA BESAR BELI TIKET
Meskipun dianggap sombong menerusi perwatakannya, namun Mayweather merupakan seorang yang gemar membelanjakan tiket pertarungan kepada keluarga dan sahabatnya.

Dia telah membayar AS$605,000 (RM2.6 juta) bagi menjemput keluarga dan rakan-rakannya untuk menyaksikan pertarungannya menentang Canelo Alvarez di Las Vegas pada September 2013.
BARANG KEMAS BERNILAI JUTAAN DOLAR
Mayweather amat ‘menggilai’ barangan kemas dan menitikberatkan pemakaian barang perhiasan. Legenda tinju berusia 43 tahun itu memiliki koleksi barang kemas bernilai AS$18 juta (RM77 juta) yang terdiri daripada berlian dengan berat keseluruhan 260 karat.

CINCIN PERTUNANGAN AS$10 juta
Mayweather pernah mengeluarkan AS$10 juta (RM42.8 juta) untuk membeli cincin pertunangan bertatahkan berlian buat Shantel Jackson, namun hubungan itu tidak kekal lama apabila mereka membawa haluan masing-masing.
PENGGEMAR KERETA MEWAH
Individu yang memiliki kekayaan luar biasa sentiasa menjadikan kereta-kereta mewah sebagai koleksi dan Mayweather tidak terkecuali.
Pada 2014, dia telah membeli kereta Ferrari Enzo bernilai AS$4.8 juta (RM20.5 juta) sebelum menjualnya dengan harga AS$3.3 juta (RM14.1 juta) selepas hanya memandu sejauh 321 kilometer.
IPOD BERTATAH BERLIAN
Minat Mayweather dalam bidang muzik cukup mendalam sehingga sanggup membelanjakan AS$50,000 semata-mata mahu mendapatkan rekaan khas Ipod yang bertatahkan berlian.
Walaupun dia mampu membeli Ipod baharu tetapi Mayweather tetap memasang rantai pada gajet kesayangannya bagi mengelakkan hilang atau dicuri.

PAKAI KASUT SEKALI SAHAJA
Petinju yang terkenal dengan jolokan Pretty Boy itu juga tidak gemar menggunakan kasut sama berulang kali.
Mayweather mempunyai tabiat memakai kasut sekali sahaja dan akan meninggalkannya di dalam bilik hotel untuk staf yang mengemaskan bilik berkenaan.
SELUAR DALAM PAKAI BUANG
Menurut beberapa majalah yang pernah menghasilkan artikel mengenai profil Mayweather, petinju berkenaan tidak akan memakai seluar dalam lebih daripada sekali.
Difahamkan, dia akan membuang pakaian tersebut ke dalam tong sampah selepas memakainya dan sanggup menghabiskan AS$6,500 (RM27,777) setiap tahun bagi membeli seluar dalam.
ADA DUA JET PERIBADI
Petinju yang memiliki rekod tanpa kalah dalam 50 pertarungan itu amat gemar melancong, justeru tidak hairan dia membeli dua buah jet peribadi jenis Gulfstream IV dan Gulfstream V dilaporkan bernilai hampir AS$43 juta (RM183.8 juta).
Pesawat berkenaan dikatakan dilengkapi dengan 14 tempat duduk kulit mewah serta memiliki tempat letak gelas diperbuat daripada emas.


Sindiket seludup PATI guna bot nelayan tumpas
Oleh MOHD YUNUS YAKKUB

22 Ogos 2020, 1:14 pm
KLANG – Taktik sindiket penyeludupan pendatang asing tanpa izin (PATI) menggunakan bot nelayan tumpas dalam serbuan Ops Benteng di Perairan Sekinchan di sini Rabu lalu.
Serbuan bermula pukul 12 tengah malam itu menahan 28 PATI termasuk tujuh daripadanya bertindak sebagai tekong laut yang kesemuanya terdiri warga Indonesia dan Myanmar berusia 20 hingga 50-an.
Turut dirampas adalah tujuh buah bot nelayan tempatan bernilai RM4.2 juta dalam operasi disertai 73 anggota termasuk pegawai melibatkan Bridged Tengah PGA, Pasukan Polis Marin Wilayah 1 Pelabuhan Klang dan Jabatan Siasatan Jenayah D3 Bukit Aman.
Komander PGA Bridged Tengah, Senior Asisten Komisioner Muhammad Abdul Halim berkata, kejayaan itu hasil maklumat risikan dilakukan pihaknya susulan penahanan 51 PATI sebelum ini di sekitar kawasan Sekinchan, Sabak Bernam.
Katanya, siasatan mendapati modus operandi sindiket ini yang menggunakan bot nelayan di kawasan Jeti Bagan Sekinchan bergerak ke perairan sempadan antarabangsa sebelum membawa sejumlah PATI.
“Tekong laut tersebut akan mendapat bayaran di antara RM800 hingga RM1,000 bagi seorang PATI.

“Mereka yang dibawa itu akan menyamar sebagai awak-awak dengan mengikuti penangkapan ikan selama lapan jam sebelum didaratkan di Jeti Sekinchan atau jeti-jeti haram lain,” katanya pada sidang akhbar di sini hari ini.
Kata beliau, sindiket tersebut didapati menukar taktik daripada bot pancung kepada bot nelayan berikutan dapat menyeludup lebih ramai PATI selain pemeriksaan yang ketat terhadap bot pancung sebelum ini.
Ujar Muhammad, bot-bot nelayan daripada kelas B dan C itu juga beroperasi di Perairan Selat Melaka seterusnya memudahkan proses menyelinap masuk PATI ke sepanjang perairan Selangor.
“Berdasarkan pemeriksaan, lima juragan warga Indonesia dan dua warga Myanmar yang bertindak sebagai tekong itu tidak mempunyai dokumen pengenalan diri sah telah digaji oleh pemilik bot itu.
“Justeru, siasatan sedang dilakukan dalam mengesan kesemua pemilik bot tempatan yang berdaftar itu,” katanya.
Jelas beliau, kesemua PATI dan bot yang dirampas dibawa ke Ibu Pejabat Polis Sabak Bernam untuk siasatan lanjut.
“Kes disiasat mengikut Seksyen 4 Akta Kesalahan Keselamatan (Langkah- langkah Khas) 2012 (Sosma) dan Seksyen 26A Akta Anti Pemerdagangan Orang dan Anti Penyeludupan Migran (Atipsom) 2007,” katanya. -K!ONLINE


Tahanan polis berjaya diberkas selepas melarikan diri
Oleh KOSMO!

22 Ogos 2020, 11:21 am
Oleh RIZANIZAM ABDUL HAMID
MELAKA – Seorang tahanan polis hanya sempat ‘bebas’ selama enam jam sebelum lelaki itu berjaya diberkas semula malam tadi.
Lelaki berusia 41 tahun tersebut sebelum itu dirawat di Hospital Alor Gajah setelah mengadu mengalami sawan.
Ketua Polis Daerah Alor Gajah Superintendan Arshad Abu berkata, orang tahanan (OT) atas kesalahan memiliki dadah itu bagaimanapun telah melarikan diri sewaktu mandi di Hospital Alor Gajah pada pukul 4.50 petang semalam.
“OT telah melarikan diri melalui tingkap bilik air yang mana telah disedari anggota polis bertugas.
“Suspek yang memasuki kawasan hutan di belakang hospital kemudian diburu polis dengan bantuan pengawal keselamatan,” katanya kepada media di sini hari ini.

Menurutnya, gerakan mengesan OT dilakukan melibatkan kekuatan 50 anggota termasuk RELA, penduduk kampung dan unit anjing pengesan polis (K9).
“Akhirnya, suspek berjaya diberkas pukul 10.20 malam tadi di tepi jalan besar Jalan Lendu, Kampung Kelemak, Alor Gajah ketika sedang menyorok di bawah kereta.
“Pihak polis mengucapkan terima kasih kepada orang awam yang membantu menyalurkan maklumat sehingga tertangkapnya semula suspek dalam tempoh yang singkat,” katanya.
Suspek sebelum itu ditahan di rumahnya di Masjid Tanah pada 19 Ogos lalu atas kesalahan memiliki dadah di bawah Seksyen 39A Akta Dadah Berbahaya 1952.
Arshad berkata, kes disiasat di bawah Seksyen 223 Kanun Keseksaan kerana melarikan diri dari tahanan yang sah. – K! ONLINE


Pematuhan PKP Seberang Perai capai 99.34 peratus
Oleh KOSMO!

22 Ogos 2020, 12:16 pm
Oleh SITI NUR MAS ERAH AMRAN
SEBERANG PERAI – Kadar pematuhan orang awam mencapai 99.34 peratus sepanjang tempoh penguatkuasaan Perintah Kawalan Pergerakan (PKP) mula dilaksanakan sejak 18 Mac lalu.
Sehingga kini, Majlis Bandaraya Seberang Perai (MBSP) telah menjalankan pemantauan ke atas 471,226 premis merangkumi pasar awam, kompleks makanan dan premis perniagaan.
Pengerusi Jawatankuasa Kerajaan Tempatan dan Perumahan negeri, Jagdeep Singh Deo berkata, pemantauan pemakaian pelitup muka di 12 pasar awam turut dijalankan pasukan penguatkuasa Covid-19 MBSP.
“Pematuhan pemakaian pelitup muka oleh pengunjung dan peniaga di semua lokasi pasar awam terbabit mencapai 100 peratus.
“Pencapaian ini membuktikan semua pihak memberikan kerjasama terbaik bagi memastikan penularan Covid-19 sepanjang Perintah Kawalan Pergerakan Pemulihan (PKPP) ini dapat dikekang.

“Kita akan terus melaksanakan pemantauan di lokasi berisiko tinggi supaya masing-masing dapat mematuhi prosedur operasi standard (SOP) dan jika ada yang ingkar, tindakan akan diambil,” katanya ketika ditemui pemberita di sini hari ini.
Beliau berkata demikian selepas memantau kerja disinfeksi di Blok A, Flat Tuna yang dijalankan Jabatan Bomba dan Penyelamat Malaysia (JBPM). – K! ONLINE


Tiga maut nahas depan surau
Oleh KOSMO!

22 Ogos 2020, 12:53 pm
NOR AINNA HAMZAH
SEREMBAN – Tiga maut termasuk seorang pejalan kaki yang mahu menunaikan solat Subuh dalam kejadian di Jalan Mambau-Port Dickson berhadapan Surau Al-Muqarrabin, Kampung Mambau, dekat sini, pagi tadi.
Dalam kejadian pukul 6 pagi itu, mangsa iaitu pejalan kaki, Noraniza Mohamed Amin, 42, serta sepasang suami isteri yang menaiki motosikal iaitu penunggang, K. Thamotharan, 44, dan pembonceng, S. Ramadevi, 38, disahkan meninggal dunia di lokasi kejadian.
Menurut Ketua Polis Seremban, Asisten Komisioner Mohd. Said Ibrahim, kemalangan berkenaan membabitkan dua buah kenderaan iaitu kereta jenis Perodua Myvi serta motosikal jenis Demak dan juga seorang perjalanan kaki yang dalam perjalanan ke surau berdekatan rumah.
“Berdasarkan siasatan awal, penunggang dan pembonceng motosikal berkenaan sedang dalam perjalanan ke tempat kerja dari arah Taman Kelab Tuanku Seremban menuju ke arah Hospital Seremban.
“Sebaik tiba di lokasi kejadian, sebuah kereta dipandu lelaki berusia 61 tahun telah masuk ke laluan bertentangan dan merempuh motosikal berkenaan,” katanya dalam satu kenyataan kepada pemberita hari ini.

Mohd. Said berkata, selepas rempuhan berkenaan, kereta berkenaan telah berpusing lalu melanggar seorang pejalan kaki.
“Akibat kemalangan, tiga mangsa iaitu pejalan kaki, penunggang dan pembonceng motorsikal telah disahkan meninggal dunia di lokasi kejadian dan telah dibawa ke unit Forensik Hospital Tuanku Jaafar Seremban bagi tujuan bedah siasat.
“Kes disiasat di bawah Sek 41(1) APJ 1987 dan siasatan lanjut masih diteruskan,” katanya. K! Online


Tiba masanya ucap selamat tinggal
Oleh KOSMO!

22 Ogos 2020, 10:05 am
BARCELONA – Kapten Barcelona, Lionel Messi sudah tidak berminat lagi untuk kekal di Camp Nou selepas mengadakan perbincangan dengan ketua jurulatih baharu pasukan itu, Ronald Koeman semalam.
Difahamkan, antara faktor utama Messi tidak mahu kekal adalah disebabkan dia sudah hilang kepercayaan dengan visi dan misi Presiden Barcelona, Josep Maria Bartomeu.
Ia susulan kegagalan Bartemou menghadiahkan kejayaan buat The Catalan selepas melantik jurulatih yang gagal iaitu Quique Setien sehingga menyaksikan mereka tidak memenangi sebarang trofi musim ini.
Sebagai rekod, Messi masih lagi mempunyai kontrak sehingga tahun depan bersama Barcelona dengan klausa penebusan kontrak sebanyak £630 juta (RM3.47 bilion).
Antara pasukan yang dilaporkan berminat untuk menandatangani khidmat bintang skuad antarabangsa Argentina itu ialah Manchester City, Inter Milan dan Paris Saint-Germain.
Sementara itu, Koeman yang baru dilantik Barcelona pada Selasa lalu menegaskan, beliau hanya berminat untuk mengekalkan pemain yang masih mempunyai keinginan untuk menabur bakti buat Barcelona dan pada masa sama cuba memujuk Messi supaya kekal di sana.

“Messi masih ada setahun lagi kontrak dan saya tidak tahu sama ada saya perlu meyakinkannya dengan perancangan projek selepas ini. Apa yang pasti, dia masih lagi pemain Barcelona buat masa ini,” jelas Koeman. – AGENSI


30 tahun, sengsara hidu bau busuk
Oleh KOSMO!

22 Ogos 2020, 10:10 am
KLANG – Busuk dan meloyakan. Itu penderitaan lebih 1,000 penduduk di Jalan Haji Salleh, Meru di sini yang terpaksa menanggung bau busuk selama 30 tahun berpunca dari kandang kambing yang dibina 100 meter dari penempatan mereka.
Tinjauan Kosmo! di lokasi turut mendapati, saliran parit di luar premis yang menempatkan kandang tersebut dicemari sisa dipercayai kumbahan najis.
Malah, operasi kandang yang mempunyai hampir 60 ekor kambing itu juga didakwa dilakukan secara haram apabila persekitarannya dititupi dengan zink seolah-olah cuba menyembunyikan aktiviti daripada pengetahuan umum.
Seorang penduduk, Hamdan Ali, 53, kesal dengan kewujudan kandang tersebut yang begitu hampir dengan kediaman penduduk.
“Setiap hari kena hadap bau busuk najis kambing yang begitu meloyakan dan menganggu kehidupan seharian.
“Bila hujan baunya bertambah kuat hingga boleh dihidu dari jarak lebih 100 meter,” katanya ketika ditemui di sini semalam.

Penduduk lain, Mahfuzah Hamzah, 45, berasa hairan bagaimana pembinaan kandang kambing itu diluluskan pihak berkuasa.
“Sampai bila lagi mahu hidu bau yang meloyakan ini dan berharap pihak berkuasa mengambil tindakan segera demi kesejahteraan penduduk,” ujarnya.
Dalam pada itu, Ahli Dewan Undangan Negeri Meru, Mohd. Fakhrulrazi Mohd. Mokhtar yang melawat lokasi itu berkesempatan menemui pemilik kandang kambing berusia 44 tahun.
Jelasnya, pemilik memaklumkan kandang itu telah beroperasi sejak 30 tahun lalu dan menternak hampir 60 ekor kambing.
“Kawasan ini adalah lokasi banjir kilat dan apabila banjir, kumbahan najis berkenaan berkemungkinan boleh memasuki kediaman penduduk.
“Justeru, saya akan memohon pihak Majlis Perbandaran Klang agar membuat pemeriksaan terhadap status tanah sama ada telah mendapat kebenaran untuk aktiviti penternakan atau sebaliknya,” katanya.


Silva sanggup terima gaji £70,000
Oleh KOSMO!

22 Ogos 2020, 10:05 am
LONDON – Kapten Paris Saint-Germain (PSG), Thiago Silva dilaporkan sanggup menerima bayaran gaji mingguan sebanyak £70,000 (RM385,906) dengan Fiorentina berbanding £325,000 (RM1.79 juta) seminggu diterimanya ketika ini.
Ia bakal membuatkan pengurus Chelsea, Frank Lampard ‘berputih mata’ untuk mendapatkan tandatangan Silva yang akan tamat kontrak dengan PSG hujung bulan ini.
Difahamkan, The Blues telah menawarkan kontrak dua tahun kepada bek tengah veteran berusia 36 tahun itu bagi memperkuatkan benteng pertahanan pasukan tersebut menghadapi saingan Liga Juara-Juara musim depan.
Bagaimanapun, ia mungkin tidak menjadi kenyataan apabila Silva dikatakan akan berhijrah ke Fiorentina dan sedang sibuk mencari rumah di kawasan Florence, Itali.
Bekas bintang Bayern Munich, Franck Ribery yang kini beraksi bersama Fiorentina didakwa memujuk Silva untuk kembali ke Serie A dengan menyertai skuad La Viola tersebut.
Silva bukan asing lagi di Itali kerana dia pernah mewakili AC Milan selama tiga tahun dari 2009 hingga 2012.

Arsenal juga dilaporkan berminat dengan khidmat Silva sebelum mengubah keputusan mereka apabila cuba mendapatkan bek tengah dari Lille, Gabriel Magalhaes. – AGENSI


Perebutan kejuaraan Liga Super terbuka
Oleh MUHAMAD ARDIE PUTRA SUHAIMI

22 Ogos 2020, 10:10 am
DEBARAN saingan Liga Malaysia (Liga M) mula terasa dengan aksi sepak mula dijadualkan berlangsung hari ini setelah terhenti lima bulan susulan penularan pandemik Covid-19 awal tahun ini.
Meskipun format liga sedikit terencat susulan badan penganjur, Liga Bola Sepak Malaysia (MFL) memutuskan baki saingan Liga Super dan Liga Premier dilangsungkan secara sepusingan (round-robin), namun kehangatan masih tetap dirasai peminat bola sepak tempatan.
Bagi Liga Super, saingan dilihat agak sengit melibatkan juara bertahan, Johor Darul Ta’zim (JDT) dan Perak dengan kedua-dua pasukan masih mengekalkan rekod tanpa kalah selepas mengharungi empat perlawanan.
Mampukah The Bos Gaurus memecah dominasi JDT yang sudah bergelar juara Liga Super enam kali berturut-turut sejak musim 2014 atau mungkin pasukan lain seperti Selangor, Terengganu FC (TFC I) atau Pahang turut memburu sama kejuaraan.
Di atas kertas, sukar untuk menandingi JDT yang dilihat sempurna di semua posisi dan ramai pemain berstatus bintang.
Namun, tiada yang mustahil dalam bola sepak apabila 21 mata maksimum ditawarkan, apa sahaja boleh berlaku sepanjang tujuh baki perlawanan nanti.

Bagi mengelakkan relegasi ke Liga Premier tahun depan, dua pasukan yang dipotong mata iaitu Melaka United dan PDRM perlu bangkit melakukan sesuatu.
Dua slot penyingkiran masih dikekalkan dan kedua-dua pasukan ini berpotensi untuk diturunkan pangkat sekiranya gagal beraksi dengan konsisten.
Saingan Liga Premier pula dilihat menarik sebab kehadiran empat pasukan feeder pada musim ini menyaksikan saingan bergelar juara dan naib juara bakal direbut lapan pasukan.
Pulau Pinang dan Kuala Lumpur dilihat memiliki kekuatan untuk mengekalkan rekod tanpa kalah tetapi kekuatan pendatang baharu, Kelantan United tidak boleh dipandang enteng.
Skuad kendalian Zahasmi Ismail itu berpotensi meraih tiket ke saingan Liga Super musim depan berbanding pasukan ‘abang’, Kelantan yang hanya meraih satu mata selepas turut dihukum pemotongan mata bulan lalu.


Dovizioso buat kesilapan besar
Oleh KOSMO!

22 Ogos 2020, 10:06 am
SPIELBERG – Nasib pelumba Itali, Andrea Dovizioso untuk meneruskan perlumbaan Kejuaraan Motosikal Dunia (MotoGP) tahun depan dilihat masih samar selepas membuat keputusan meninggalkan pasukan Ducati apabila berakhirnya saingan musim ini.
Spekulasi kini bertiup kencang mengatakan Dovizioso, 34, akan tetap beraksi dalam kelas utama bersama pasukan Red Bull KTM Tech3 musim depan walaupun ia dilihat sedikit mustahil.
Prinsipal KTM Tech3, Herve Poncharal menegaskan, mustahil untuk membawa masuk muka baharu kerana kesemua slot pelumba telah diisi dengan kontrak sehingga musim depan.
“Bagi saya mustahil KTM akan membuat keputusan dengan membatalkan kontrak salah seorang pelumba. Tiada keperluan untuk KTM bertindak sedemikian semata-mata untuk membawa masuk Dovizioso seorang pada musim depan,” kata Poncharal.
“Satu langkah yang luar biasa jika dapat bekerja dengan Dovizioso tetapi barisan pelumba 2021 sudah diisi. Jadi saya merasakan ia sesuatu yang sukar buat pelumba Itali itu bersama kami musim depan,” ujar Poncharal.
Dovizioso memilih untuk meninggalkan pasukan Ducati apabila enggan menyambung kontrak musim depan selepas menyertai pasukan pengeluar itu pada 2013.

Difahamkan, Dovizioso berbuat demikian kerana tidak berpuas hati dengan terma gaji ditawarkan pasukan berpangkalan di Itali itu yang dikatakan sedang berdepan krisis kewangan disebabkan Covid-19. – AGENSI


Jangan ambil mudah TFC I
Oleh MUHAMAD ARDIE PUTRA SUHAIMI

22 Ogos 2020, 10:11 am
KETUA jurulatih kelab Petaling Jaya City FC (PJ City FC), K. Devan tidak mahu anak-anak buahnya memandang rendah dengan keupayaan Terengganu FC I (TFC I) dalam misi meraih tiga mata pada aksi Liga Super di Stadium MBPJ, Kelana Jaya malam ini.
Kata Devan, pasukan gergasi Pantai Timur itu memiliki kualiti tersendiri yang boleh menyukarkan anak-anak buahnya khususnya ancaman di bahagian jentera serangan.
“Kita tahu kelebihan yang dimiliki oleh pasukan TFC I yang mempunyai barisan import berkualiti di jentera serangan. Ia terbukti selepas mereka berjaya meraih keputusan positif ke atas Kedah dan Selangor sebelum saingan Liga Malaysia dihentikan kerana Covid-19 awal tahun ini.
“Justeru, saya mahu barisan pemain berwaspada sepanjang 90 minit perlawanan kerana kami meletakkan sasaran untuk mengutip mata penting pada perlawanan ini,” katanya ketika dihubungi Kosmo! semalam.
Mengulas lanjut, bekas pengendali pasukan Selangor itu mengakui pasukannya berada dalam tahap terbaik selain semua pemain dalam skuad utama tidak mengalami sebarang masalah kecederaan.
“Kami telah melakukan persiapan rapi sejak bulan lalu. Secara jujur, bukan mudah dari segi mentaliti pemain untuk kembali dalam kancah kompetitif selepas berehat lebih lima bulan.

“Namun, barisan pemain PJ City FC tidak mengalami masalah tersebut dan tiga aksi persahabatan yang kita harungi sepanjang bulan ini berakhir dengan kemenangan.
“Lebih penting, semua pemain kami cergas sepenuhnya dan bersedia untuk diturunkan termasuk bintang import serta kapten pasukan, Mohd. Safee Sali,” katanya.


Hasrat Hafizh berlumba terhalang
Oleh MUHAMMAD RIDUAN MOHD HANAFIAH

22 Ogos 2020, 10:10 am
TIDAK pernah kenal erti putus asa, itulah gambaran yang boleh dijelaskan buat pelumba negara, Hafizh Syahrin Abdullah yang cuba menyembunyikan kesakitan demi melengkapkan hasrat untuk berlumba pada Grand Prix (GP) Styria esok.
Hasrat pelumba Aspar itu kembali di Litar Red Bull Ring bagaimanapun dihalang oleh pasukan doktor perubatan apabila mengesahkan pelumba Moto2 negara itu tidak cergas 100 peratus.
Hafizh masih mengalami kesakitan pada kedua-dua belah kakinya selepas terbabit dalam kemalangan ngeri semasa perlumbaan GP Austria selepas gagal mengelak jentera pelumba Italtrans, Enea Bastianini yang terjatuh di atas litar.
“Saya dikhabarkan tidak boleh beraksi pada perlumbaan minggu ini kerana ketika sesi ujian, saya cuba untuk tahan sakit namun ia tidak membantu. Keadaan lebih sakit apabila saya cuba menunggang jentera pada sesi latihan.
“Memang niat saya untuk menguji jentera pada Jumaat (semalam) kerana saya mahu tahu keadaan saya di atas jentera. Doktor memberitahu supaya saya perlu berehat kerana keadaan belum mengizinkan.
“Saya akan buat terbaik dan akan buat kemunculan pada perlumbaan seterusnya nanti. Terima kasih kepada rakyat Malaysia yang banyak memberikan sokongan dan berdoa supaya saya cepat sembuh,” katanya.

Hafizh berdepan kemalangan ngeri pada pusingan keempat GP Austria minggu lalu selepas merempuh jentera Bastianini yang berada di tengah litar selepas dia terjatuh.
Akibat rempuhan tersebut, Hafizh tercampak dan jenteranya berkecai, namun pelumba berusia 26 tahun itu bernasib baik tidak mengalami sebarang kecederaan serius mahupun patah tulang.


Kelantan tempang hadapi UKM hari ini
Oleh MUHAMMAD HELMEE RAMLI

22 Ogos 2020, 10:10 am
KURANG aksi persahabatan selain kekurangan pemain merencatkan persiapan Kelantan menjelang saingan Liga Premier bertemu Universiti Kebangsaan Malaysia (UKM) di Stadium Majlis Perbandaran Selayang hari ini.
Ketua jurulatih The Red Warriors (TRW), Yusri Che Lah mengakui bimbang mengenai persefahaman antara semua pemain akibat kekurangan aksi persahabatan.
Katanya, satu perlawanan persahabatan menentang Terengganu FC I pada 11 Ogos lalu masih belum mencukupi memandangkan sudah berehat hampir empat bulan akibat pandemik Covid-19.
“Menjelang aksi UKM, saya fikir persiapan sebenarnya agak kurang kerana kami mula berlatih sedikit lewat, jadi ia merencatkan rancangan saya.
“Kami hanya beraksi sekali pada perlawanan persahabatan iaitu ketika bertemu TFC I. Justeru, kurang aksi persahabatan boleh jejaskan kombinasi serta persefahaman pemain,” katanya ketika dihubungi Kosmo!.
Justeru, beliau berharap pemain-pemainnya bijak mendapatkan rehat bagi memastikan mereka benar-benar cergas untuk meneruskan baki saingan liga musim ini.

“Kami kekurangan pemain ketika ini kerana ada yang menarik diri, jadi saya harap semua pemain bijak dapatkan rehat mencukupi kerana Kelantan ada sebilangan kecil pemain sahaja,” tambah beliau.
Pada masa sama, bekas pemain Perlis dan Selangor itu juga berharap peminat-peminat TRW faham situasi dihadapi pasukan tersebut sekiranya gagal mencatat keputusan yang dimahukan.
“Saya mohon peminat jangan kecam pemain seandainya berlaku kesilapan. Ketika ini, kami kekurangan pemain kerana ada yang tarik diri serta akibat kecederaan.
“Tidak dinafikan, kami berdepan situasi yang cukup sukar tetapi ia bukan alasan untuk kami mengibar bendera putih. Kami akan cuba tempatkan pasukan pada posisi terbaik,” ujarnya.
Difahamkan, Kelantan hanya memiliki 14 pemain yang boleh dipilih untuk diturunkan dalam kesebelasan utama esok, manakala tiga daripada senarai 14 pemain itu akan berada di bangku simpanan.


Vinales mula kibar bendera putih
Oleh KOSMO!

22 Ogos 2020, 10:06 am
SPIELBERG, AUSTRIA – Impian pelumba Yamaha Monster Energy, Maverick Vinales untuk merangkul gelaran Kejuaraan Motosikal Dunia (MotoGP) musim ini berdepan kesukaran selepas dilihat bergelut dengan prestasi jentera YZR-M1.
Ketiadaan juara dunia enam kali, Marc Marquez yang masih mengalami kecederaan, membuka peluang kepada pelumba-pelumba lain bersaing merebut mahkota gelaran dunia tersebut.
Vinales, 25, kini berada di kedudukan ketiga keseluruhan dan cuma dibezakan 19 mata dengan pendahulu saingan dari Petronas Yamaha Sepang Racing Team, Fabio Quartararo dan lapan mata di belakang pelumba Ducati, Andrea Dovizioso.
Selepas meraih tempat kedua di Jerez, pelumba Sepanyol itu mula berdepan masalah dengan jentera Yamaha apabila sekadar menamatkan perlumbaan pada kedudukan ke-14 di Brno dan ke-10 di Grand Prix Austria.
“Saya akui jentera beroperasi begitu baik ketika di Jerez tetapi saya perlu melihat di litar-litar lain sama ada jentera ini mampu beraksi dengan sempurna ataupun tidak.
“Tiada masalah kalau jentera mempunyai cengkaman tetapi apabila tayar mula bermasalah, saya gagal untuk meraih catatan masa yang pantas. Saya tak mampu untuk berbuat apa-apa.

“Jentera saya pantas pada sesi kelayakan tetapi saya seperti bersiar-siar dalam perlumbaan sebenar. Saya akui berdepan masalah ketika perlumbaan dan tidak tahu punca sebenar.
“Semua orang memasang impian untuk memburu gelaran dunia tetapi kalau sering berdepan masalah, ia pasti memberi tekanan kepada kamu. Saya harap pasukan dapat melakukan sesuatu,” katanya. – AGENSI


Anak dukung ibu pada hari pernikahan
Oleh KOSMO!

22 Ogos 2020, 10:10 am
Tular dalam media sosial juga gambar yang memaparkan seorang pengantin lelaki mendukung ibunya keluar dari kereta sebelum meletakkannya di atas kerusi roda.
Momen syahdu tersebut berlaku semasa si anak hendak melangsungkan pernikahan di sebuah masjid di Damansara, Selangor.
Gambar yang mendapat pujian ramai itu dimuat naik oleh jurugambar rasmi majlis perkahwinan, Seniman Visual menerusi akaun Facebooknya.
Menurut jurugambar itu, pengantin lelaki sanggup lari ke kereta untuk menurunkan ibunya sedangkan ketika itu dia sibuk bersiap hendak memakai sampin.
Malah jurugambar itu turut menulis kapsyen: “Secara jujur, inilah majlis akad nikah yang paling sebak pernah kami shoot, kesemua yang hadir berlinang air mata.”
Rata-rata netizen melahirkan perasaan sebak melihat momen tersebut dan serta meninggalkan nasihat agar si anak terus menjaga ibunya sehingga ke akhir hayat.


Lelaki tinggal kereta terjun Jambatan Pulau Pinang
Oleh MOHD SYALMIZI HAMID

23 Ogos 2020, 9:49 pm
Oleh SYALMIZI HAMID
SEBERANG PERAI – Seorang lelaki dikhuatiri hilang selepas dipercayai terjatuh dari Jambatan Pulau Pinang di kilometer 2.2 arah pulau dekat sini hari ini.
Mangsa berusia 24 tahun itu disyaki terjun selepas meninggalkan kereta dipandunya dalam keadaan enjin masih hidup di lorong kecemasan dalam kejadian kira-kira pukul 8.30 malam.
Jurucakap Jabatan Bomba dan Penyelamat negeri berkata, pihaknya yang menerima panggilan pada pukul 8.36 malam mendapati mangsa meninggalkan kereta jenis Perodua Bezza berwarna merah dalam keadaan pintu terbuka selain telefon pintarnya ditemui terjatuh berdekatan kereta.
“Bomba melakukan pencarian pada permukaan air di kawasan sekitar mangsa dipercayai terjun,” katanya kepada pemberita sebentar tadi. – K! ONLINE


Ajai mohon maaf secara langsung
Oleh KOSMO!

23 Ogos 2020, 10:03 pm
KUALA LUMPUR – Komposer dan penyanyi terkenal, Ajai memohon maaf secara terbuka kepada Hafiz Zainal menerusi siaran langsung program realiti Big Stage 2020 (BS2020) sebentar tadi.
Permohonan maaf tersebut dilakukan sebelum semua peserta BS2020 membuat persembahan.
Menurut pemilik nama Faizal Maas, sebagai juri tugasnya bukan untuk menghentam peserta BS2020 sebaliknya memikul tanggungjawab lebih besar iaitu mendidik setiap peserta menjadi penyanyi berkualiti.
“Ya saya akui mungkin saya tersalah perkataan. Itu adalah cara dan prinsip saya jika menjadi juri pertandingan, saya begitu peka dengan nyanyian dan teliti setiap not tetapi bukan bermakna awak tidak bagus.
“Jadi di sini saya ingin memohon ampun dan maaf jikalau saya ada terkasar bahasa sebelum ini,” katanya semasa siaran langsung konsert minggu kedua Pusat Konvensyen Antarabangsa Putrajaya, di sini.
Tambah Ajai, dia juga tidak mahu memberi ruang selesa kepada peserta pertandingan ke arah melahirkan penyanyi evergreen pada masa akan datang.

“Evergreen bermaksud mereka akan kekal dalam industri seperti mana penyanyi dahulu yang masih relevan sehingga sekarang kerana bersandarkan kualiti dan nyanyian.
“Biarlah saya dicaci, dihina dan dihentam. Tapi sebagai mana saya cakap, jauhari mengenal manikamnya dan saya kekal dengan prinsip saya.
“Tetapi apa yang saya mahu, selepas para peserta ini keluar, mereka tahu bagaimana cara menyanyi dengan betul dan anggap saya sebagai juri dan ‘bro’ (abang),” ujarnya lagi.
Terdahulu, Ajai memberikan markah paling rendah dalam sejarah pertandingan BS2020 iaitu 2/100 kepada Hafiz pada konsert pertama yang berlangsung pada minggu lalu.
Tindakan Ajai mendapat kecaman hebat netizen dalam media sosial sehingga ada yang berpendapat dia yang perlu disingkirkan daripada senarai juri BS2020. – K! ONLINE


Aminur serik makan ubat untuk kurus
Oleh EDDY AQMAL MOHAMED HAMIDI

23 Ogos 2020, 8:00 pm
KUALA LUMPUR – Menjadikan kesilapan lalu sebagai pengajaran yang berharga, Aminur Rasyidin A. Rahman, 28, kini lega apabila berjaya mencapai berat badan ideal yang diidaminya sejak kecil.
Pemuda kelahiran Johor Bahru itu yang kini bekerja sebagai Eksekutif Sumber Manusia di sebuah syarikat pembinaan di ibu kota, membesar sebagai remaja yang gempal dengan berat badan menghampiri 100 kilogram pada usia 19 tahun.
“Akibat terlalu menginginkan tubuh yang kurus supaya kelihatan bergaya, saya kemudiannya mula ambil makanan tambahan dan ubat kurus pada usia 20 tahun.
“Selepas saya kena cirit-birit selama sebulan, barulah saya sedar kena amal gaya hidup yang sihat bukannya dengan makan ubat kurus. Ubatan itu hanya memusnahkan diri sendiri,” katanya kepada Kosmo!.
Aminur kemudiannya mula mengikuti rakan-rakannya ke gimnasium bagi mendapatkan nasihat dalam usaha menurunkan berat badan secara sihat daripada jurulatih kecergasan di sana.
“Saya turun dua kilogram pertama merupakan pembakar semangat untuk terus ke gimnasium, joging dan mengamalkan pemakanan yang sihat,” jelasnya.
Aminur berkata, pada usia 28 tahun dia berjaya mengekalkan berat badan bawah 70 kilogram dan berterusan joging sekurang-kurangya 10 kilometer sehari serta mengurangkan pengambilan gula.

Menurut Aminur Rasyidin, jika ada individu yang sedang berusaha mendapatkan tubuh idaman, janganlah mudah berputus asa..
“Tidak perlu makan ubat kurus nanti kesan sampingannya dikhuatiri memudaratkan kita,” tambahnya.


Mufti Perak kena strok
Oleh KOSMO!

23 Ogos 2020, 9:05 pm
Oleh ZAKI SALLEH
IPOH – Keadaan Mufti Perak, Tan Sri Harussani Zakaria kini masih lagi dipantau selepas dimasukkan ke sebuah hospital swasta di sini setelah terkena serangan strok.
Difahamkan, pegawai-pegawai perubatan melakukan pemantauan rapi ke atas beliau setelah diserang strok selepas menunaikan solat Subuh.
Ketika mengesahkan perkara tersebut, Pengerusi Jawatankuasa Agama Islam dan Penerangan Perak, Mohd. Akmal Kamarudin berkata, pihaknya sedang mengikuti rapat perkembangan Mufti Perak itu.
Menurutnya, berdasarkan maklumat daripada Jabatan Mufti Perak, keadaan Harussani masih lagi dalam pemantauan rapi hospital.
“Saya belum sempat menziarahi beliau hari ini dan masih menunggu laporan doktor mengenai keadaan kesihatan beliau,” katanya ketika dihubungi hari ini.

Mohd. Akmal  turut meminta seluruh rakyat mendoakan kesejahteraan Harussani.
“Saya minta rakyat mendokan Tan Sri Mufti yang kita sayangi agar sembuh seperti sedia kala. Kita masih memerlukan khidmat beliau,” katanya.
Harussani, 81, dilantik sebagai Mufti Perak sejak 1985 sehingga kini.
Belian turut memegang pelbagai jawatan di peringkat negeri mahupun Pusat.
Antara jawatan disandang termasuk Pengerusi Jawatankuasa Penapisan Bahan-Bahan Terbitan Berunsur Islam, Timbalan Pengerusi Lembaga Pengarah Lembaga Teks al-Quran, Ahli Majlis Fatwa Kebangsaan dan Pengerusi Jawatankuasa Syariah Negeri Perak. – K! ONLINE


IPD Kota Kinabalu tahan 41 penagih, pengedar dadah
Oleh KOSMO!

23 Ogos 2020, 7:58 pm
Oleh IVAN AMIRUL
KOTA KINABALU – Seramai 41 penagih serta pengedar dadah ditahan sepanjang operasi selama seminggu yang berakhir kelmarin.
Beberapa lokasi panas menjadi tumpuan operasi yang dijalankan Jabatan Siasatan Jenayah Narkotik (JSJN), Ibu Pejabat Polis Daerah (IPD) Kota Kinabalu itu.
Ketua Polis Daerah Kota Kinabalu, Asisten Komisioner Habibi Majinji berkata, enam ditahan atas kesalahan mengedar dadah sepanjang operasi terbabit.
“Semua individu berkenaan disiasat mengikut Seksyen 39A(1) Akta Dadah Berbahaya (ADB) 1952.
“10 individu lagi ditahan atas kesalahan memiliki dadah dan semua suspek disiasat mengikut Seksyen 12(2) ADB 1952.

“Manakala 25 individu lain ditangkap kerana kesalahan positif dadah dan disiasat mengikut Seksyen 15(1) (a) ADB 1952,” katanya dalam satu kenyataan hari ini.
Habibi berkata, seramai 38 individu ditahan ialah warga tempatan selain selebihnya adalah warga asing dalam lingkungan usia antara 18 hingga 55 tahun.
Dalam pada itu, menurut beliau, pihaknya juga berjaya merampas 18.39 gram dadah jenis syabu yang dianggarkan bernilai RM1,839 berdasarkan harga pasaran semasa.
Sementara itu, beliau menyatakan operasi membanteras pengedaran dan penagihan dadah di sekitar bandar raya serta kawasan berhampiran akan terus diperhebatkan dari semasa ke semasa demi ketenteraman awam. – K! ONLINE


TNB mahu bertemu pemilik premis ikan hiasan
23 Ogos 2020, 7:07 pm
KUALA LUMPUR – Tenaga Nasional Berhad (TNB) akan mengadakan pertemuan bersama seorang peniaga ikan hiasan esok susulan laporan polis berkenaan premisnya yang dipotong bekalan elektrik semalam.
TNB melalui satu kenyataan yang dikeluarkan berkata, pihaknya kesal atas kesulitan dan kerugian yang dialami pengguna tersebut.
“Pegawai Khidmat Pelanggan TNB akan bertemu pengguna esok untuk menyelesaikan pemasalahan yang terjadi.
“Kami merujuk kepada laporan Kosmo! berkaitan laporan polis oleh seorang peniaga ikan hiasan mengenai kesilapan pemotongan bekalan elektrik semasa operasi mengekang aktiviti perjudian yang dijalankan dengan kerjasama Polis Daerah Petaling Jaya, Majlis Bandaraya Petaling Jaya (MBPJ) dan TNB semalam,” katanya dalam kenyataan tersebut hari ini.
Terdahulu, Kosmo! melaporkan tentang seorang peniaga kedai ikan hiasan yang mendakwa dia terpaksa menanggung kerugian selepas bekalan elektrik premisnya di PJS 2B/3, Kampung Medan di sini dipotong pihak berkuasa semalam.
Menerusi hantaran Facebook milik Natasha Ramanov, dia mendakwa menyedari premisnya tiada bekalan elektrik pada pukul 12.30 tengah hari sehingga menyebabkan ikan hiasan miliknya mati sekali gus terpaksa menanggung kerugian akibat kejadian tersebut. – K! ONLINE


Wakil rakyat mohon JKR pasang tanda amaran segera
Oleh KOSMO!

23 Ogos 2020, 6:36 pm
Oleh AFIFI HAFIZ MOHD NOR
SEREMBAN – Ahli Dewan Undangan Negeri (ADUN) Mambau, Yap Yew Weng mohon pihak Jabatan Kerja Raya (JKR) memasang tanda amaran di lokasi kemalangan maut secepat mungkin.
Katanya, beliau meminta pihak JKR memasang lampu amaran kelip-kelip, garisan kuning dan lampu seperti lampu sorot (spotlight) .
“Saya cadangkan supaya membuat garisan kuning yang tebal supaya dapat perlahankan kenderaan yang memandu laju di kawasan itu.
“Kita juga minta pasang lampu isyarat yang berkelip dan pada waktu malam akan tambah lampu seperti spotlight supaya lebih terang,” katanya ketika dihubungi Kosmo! di sini hari ini.
Semalam, tiga maut termasuk sepasang suami isteri di hadapan Surau Al-Muqqarabin di Kampung Mambau di sini selepas dirempuh sebuah kereta Perodua Myvi.

Tambah Yew Weng, garisan putih pernah dibuat di kawasan itu tetapi ia tidak mencukupi.
Sementara itu, ketua perhubungan surau itu, Mohd. Isa Othman memberitahu, sejak tahun lepas tiga kejadian meragut nyawa telah berlaku.
Mohd. Isa juga mendakwa, pihaknya sudah membuat aduan dan cadangan sebelum ini kepada pihak berwajib namun belum ada sebarang tindakan diambil. – K! ONLINE


Budak lemas selepas tergelincir semasa mandi-manda
Oleh KOSMO!

23 Ogos 2020, 8:00 pm
Oleh ZAKI SALLEH
TAIPING – Percutian tujuh beranak yang berkunjung ke Air Terjun Chalet Latip, Batu Kurau dekat sini bertukar tragedi apabila salah seorang daripada mereka ditemui lemas hari ini.
Mangsa, Nurul Syahfiqah Muhamed Fairuz, 9, dipercayai terjatuh setelah tergelincir semasa mandi-manda di kawasan berbatu kira-kira pukul 2.22 petang.
Ketua Polis Daerah Taiping, Asisten Komisioner Osman Mamat berkata, mangsa dari Kampung Tekah datang ke chalet tersebut bersama enam ahli keluarga termasuk ibu bapa.
Katanya, ketika kejadian mangsa sedang mandi bersama adik-beradiknya yang berjauhan dengan ibu bapa mereka.
“Mangsa dikatakan mandi di kawasan berbatu dan tiba-tiba tergelincir jatuh.

“Ibu bapa mangsa dan orang awam yang berada di situ telah mencari mangsa sebelum ditemui beberapa meter dari tempat dia terjatuh,” katanya ketika dihubungi hari ini.
Tambah Osman, sepasukan anggota bomba bersama petugas perubatan telah memberikan bantuan pernafasan selama beberapa minit sebelum mangsa disahkan telah meninggal dunia.
Mayat mangsa kemudian dihantar ke Hospital Taiping untuk proses bedah siasat.
Sementara itu, Ketua Operasi Balai Bomba dan Penyelamat Batu Kurau, Mohd. Hisyam Osman berkata, pihaknya menerima panggilan daripada polis pada pukul 2.27 petang.
Menurut beliau, sepasukan anggota bersama jentera dari balai berkenaan bergegas ke lokasi kejadian bagi memberi bantuan kecemasan.
Katanya, semasa bomba tiba mangsa telah pun ditemui oleh orang awam dan dibawa naik ke tebing lalu diberikan bantuan pernafasan sebelum disahkan telah meninggal dunia. – K! ONLINE


Rumah musnah terbakar, tiga sekeluarga tinggal sehelai sepinggang
Oleh KOSMO!

23 Ogos 2020, 9:00 pm
Oleh NOOR HAYATI MAMAT
HULU TERENGGANU – Tiga sekeluarga tinggal sehelai sepinggang selepas rumah yang mereka diami musnah dalam kebakaran di Kampung Tok Lawit, Kuala Berang dekat sini hari ini.
Salah seorang daripada mereka, Indon Sulaiman, 61, yang berada di dalam rumah sewaktu kebakaran terselamat selepas sempat keluar menyelamatkan diri.
Ketua Operasi Balai Bomba dan Penyelamat Kuala Berang, Amran Ismail berkata, sepasukan angota bomba dengan kekuatan sebuah jentera telah bergegas ke lokasi kejadian sebaik menerima maklumat kebakaran tersebut pada 5.12 petang.
“Sewaktu jentera bomba tiba, api kebakaran sedang marak membakar rumah berkenaan.
“Pada ketika itu, 70 peratus daripada rumah itu yang seluas 4.65 meter persegi x 5.56 meter persegi telah hangus terbakar,” katanya kepada Kosmo! di sini hari ini.

Amran berkata, pasukan bomba telah menggunakan dua hos untuk memadamkan kebakaran yang dapat dikawal sepenuhnya pada pukul 6.10 petang.
Menurut beliau, punca kebakaran masih dalam siasatan manakala jumlah kerugian pula sedang ditaksir. – K! ONLINE


PDRM buka kertas siasatan terhadap Khairuddin
Oleh MOHD RASDAN AHMAD

23 Ogos 2020, 8:22 pm
KUALA LUMPUR – Ketua Polis Negara, Tan Sri Abdul Hamid Bador hari ini mengesahkan Bukit Aman telah membuka kertas siasatan terhadap Menteri Perusahaan Perladangan dan Komoditi, Dr. Khairuddin Aman Razali yang melanggar perintah wajib kuarantin Covid-19 selepas pulang dari Turki pada 7 Julai lalu.
“Polis telah membuka kertas siasatan terhadap kes ini,” ujarnya kepada sebuah stesen televisyen tempatan hari ini.
Terdahulu, Timbalan Pengarah (Siasatan/ Perundangan) Jabatan Siasatan Jenayah Bukit Aman, Deputi Komisioner Mior Faridalathrash Wahid berkata, pihak polis telah menerima 27 laporan di seluruh negara.
“Polis akan menyiasat Khairuddin melalui akta berkaitan Pencegahan dan Pengawalan Penyakit Berjangkit 1988 (Akta 342),” jelasnya.
Semalam, Kementerian Kesihatan Malaysia. (KKM) telah mengenakan kompaun RM1,000 kepada Khairuddin setelah didapati ingkar arahan kuarantin 14 hari selepas pulang dari luar negara.
Bagaimanapun hukuman tersebut mendapat kritikan kerana dikatakan tidak setimpal dan berat sebelah ekoran jawatannya sebagai menteri kabinet.

Pada 18 Ogos lalu, ahli parlimen Seputeh, Teressa Kok mendedahkan bahawa Khairuddin telah pulang dari Turki pada 7 Julai namun tidak menjalani kuarantin dan menghadiri sidang Dewan Rakyat.
Menurut peraturan yang ditetapkan, mereka yang pulang dari luar negara perlu melakukan ujian swab dan menjalani kuarantin wajib selama 14 hari. – K! ONLINE


APMM tahan tiga kapal tangki disyaki bekal diesel kepada bot nelayan Vietnam
Oleh MOHD AZLI ADLAN

23 Ogos 2020, 6:04 pm
KEMAMAN – Tiga kapal tangki asing telah ditahan Maritim Malaysia (APMM) di perairan Terengganu dekat sini kerana disyaki membekalkan minyak diesel kepada bot-bot nelayan Vietnam yang mencuri hasil laut negara.
Kesemua kapal tangki yang masing-masing didaftarkan di Thailand dan Mongolia itu telah ditahan Kapal Maritim (KM) Langkawi pada kedudukan antara 124 dan 130 batu nautika dari perairan Kemaman pada Khamis lalu.
Pengarah Maritim Terengganu, Kapten Maritim Muhammad Suffi Mohd Ramli berkata, risikan mendapati ketiga-ketiga kapal tangki asing itu berperanan sebagai kapal induk kepada bot-bot nelayan Vietnam yang menceroboh perairan Pantai Timur termasuk Terengganu.
“Kesemua kapal tangki yang ditahan itu dipercayai membekalkan minyak diesel kepada bot-bot nelayan Vietnam agar boleh lebih lama berada di perairan negara untuk mencuri hasil laut.
“Seramai 33 kru ketiga-tiga kapal tangki berkenaan yang terdiri daripada 25 warga Kemboja dan selebihnya warga Thailand telah turut ditahan setelah gagal mengemukakan dokumen sah termasuk insurans kapal,” katanya pada sidang akhbar di Markas Maritim Kemaman dekat sini hari ini.
Muhammad Suffi berkata, pasukan penguat kuasa APMM turut menjumpai buku log transaksi jualan diesel kepada bot nelayan asing Vietnam daripada salah satu kapal tangki yang ditahan berkenaan.

Menurut beliau, minyak diesel sebanyak 505,700 liter dan wang tunai RM700 serta matawang Thailand bernilai RM1,259.24 juga dirampas dalam operasi berkenaan. – K! ONLINE


Sistem imigresen baharu ganti MyIMMs pada 2023
Oleh MOHD SHARKAWI LONDING

23 Ogos 2020, 5:49 pm
JOHOR BAHRU – Sistem Imigresen Bersepadu Kebangsaan (NIISE) bagi menggantikan Sistem Imigresen Malaysia (MyIMMs) untuk meningkatkan keupayaan pergerakan keluar masuk sempadan dijangka bermula 2023.
Menteri Dalam Negeri, Datuk Seri Hamzah Zainudin berkata, selepas berfungsi kelak, sistem itu bakal dilengkapi keupayaan biometrik yang tinggi dan sekali gus dapat mengatasi kelemahan sedia ada.
Katanya, kerajaan telah membuka tawaran tender kepada beberapa syarikat yang berminat untuk membangunkan sistem baharu tersebut.
“Ini merupakan antara perancangan kerajaan untuk memastikan pergerakan keluar masuk negara khususnya di pintu sempadan ke Singapura berjalan lancar.
“NIISE itu nanti bukan sahaja akan mengesan pergerakan keluar masuk warga asing malah mampu mengesan tujuan mereka masuk sama ada untuk bekerja atau sebaliknya,” katanya.
Beliau berkata demikian pada sidang akhbar selepas mengadakan lawatan rasmi ke Kompleks Imigresen, Kastam dan Kuarantin (CIQ), Bangunan Sultan Iskandar (BSI) hari ini.

Dalam masa sama, Hamzah memaklumkan, selain itu kerajaan akan menambah jumlah kaunter pemeriksaan kira-kira kepada 40 buah di BSI bagi mempercepatkan pergerakan keluar masuk rakyat Malaysia.
Katanya, langkah itu secara langsung dapat mengatasi kesesakan di Tambak Johor kerana laluan itu dilalui lebih 400,000 orang pada setiap hari. – K! ONLINE


Kaki masuk lubang tandas
Oleh KOSMO!

23 Ogos 2020, 5:52 pm
Oleh MASTURAH SURADI
KOTA TINGGI – Seorang kanak-kanak lelaki terpaksa menahan sakit selama 20 minit selepas kakinya tersepit di dalam lubang tandas ketika sedang membersihkan diri di tandas awam Air Terjun Kota Tinggi hari ini.
Komander Operasi Balai Bomba Penyelamat (BBP) Kota Tinggi, Pegawai Bomba Kanan II KUP Mohamad Othman berkata, bomba menerima panggilan kecemasan mangsa tersepit melalui talian MERS 999 pada pukul 12.56 tengah hari.
Jelasnya, seramai lapan anggota dihantar ke lokasi kejadian untuk melakukan operasi menyelamat.
“Mangsa berusia sembilan tahun ketika itu baru selesai mandi di air terjun tersebut dan hendak bilas dalam tandas.
“Disebabkan licin, kaki mangsa telah termasuk ke dalam lubang tandas. Bomba mengambil masa kira-kira 20 minit untuk keluarkan kaki mangsa dengan cara menarik kaki mangsa,” katanya dalam satu kenyataan hari ini.

Katanya, mangsa tidak mengalami sebarang kecederaan dan operasi ditamatkan pada jam 1.32 petang. – K! ONLINE


Gitaris maut kena renjatan elektrik
Oleh KOSMO!

23 Ogos 2020, 6:02 pm
KUALA LUMPUR – Gitaris profesional, Eddy Wan Othman meninggal dunia tengah malam tadi disebabkan terkena renjatan elektrik.
Berita mendukacitakan itu dimaklumkan oleh abangnya, Wan Razmie Wan Othman menerusi Facebook miliknya.
“Dukacita dimaklumkan bahawa kedua adinda saya, Wan Zunira  dan Eddy Wan Othman sudah berpindah alam menghadap Ilahi malam tadi (Sabtu).
Wan Razmie berkata, kejadian berlaku ketika adiknya (Wan Zunira) memandikan anaknya.
“Perginya seorang ibu ketika sedang menyempurnakan tugasan terakhir beliau memandikan anaknya.
“Perginya seorang adik (Eddy) kerana berusaha menyelamatkan kakak dan anak buah yang sedang dalam (kena) renjatan elektrik.

“Semoga keduamu pergi sebagai syahid dan syuhada. Berehatlah kedua adikku. Tugasan kalian di dunia dah berakhir. Semoga Allah menerima kebaikan kamu berdua,” tulisnya.
Eddy atau lebih dikenali sebagai Eddy Malmsteen sering mengiringi persembahan artis-artis popular antaranya Datuk Hattan, Joey BPR dan ramai lagi.
Berita kematiannya mengejutkan ramai penggiat seni antaranya Datuk Hattan, To’ki, Joey BPR, Along Exists dan Uchop Ahmad yang memuat naik ucapan takziah di Facebook masing-masing.
Difahamkan renjatan itu berpunca daripada pemanas air yang digunakan. – K! ONLINE


KASA cadang penternakan babi dihenti operasi sementara
Oleh MOHD SYALMIZI HAMID

23 Ogos 2020, 5:37 pm
SEBERANG PERAI – Kementerian Alam Sekitar dan Air (KASA) mencadangkan operasi penternakan ladang babi di Kampung Selamat, Tasek Gelugor di sini yang menyebabkan pencemaran Sungai Kereh dihentikan sehingga penternak akur untuk melaksanakan sistem penternakan sifar pelepasan.
Setiausaha Politik kepada Menteri Alam Sekitar dan Air, Dr. Mohd. Zuhdi Marzuki berkata, perkara berkenaan bagaimanapun hanya dapat dilaksanakan dengan kerjasama dengan pelbagai agensi di bawah kementerian berkaitan.
“Cara terbaik dan segera adalah mesti ada usaha untuk hentikan penternakan ini sehingga pengusaha memberi komitmen untuk lakukan sistem sifar pelepasan dan tidak lepaskan najis secara langsung ke dalam sungai.
“Menteri (Datuk Seri Tuan Ibrahim Tuan Man) akan menulis memo merentasi kementerian bagi menyampaikan cadangan untuk penternakan ini dihentikan (sementara) sehingga ada penyelesaian,” katanya kepada pemberita hari ini.
Beliau berkata demikian selepas melakukan tinjauan pencemaran tersebut di Sungai Kereh, Kampung Tok Bedu, Tasek Gelugor.
Kosmo! semalam melaporkan kira-kira 1,000 penduduk beberapa buah kampung di Tasek Gelugor di sini mengakui hampir berputus asa untuk menjalani kehidupan selesa apabila isu pencemaran najis babi di beberapa batang sungai tidak pernah selesai sejak 40 tahun lalu.

Antara sungai yang didakwa mengalami masalah pencemaran yang serius termasuklah Sungai Kereh, Sungai Korok, Sungai Kreh Mati, Sungai Kecil Pokok Machang, Sungai Lubuk Meriam dan Sungai Lubuk Mariam Dalam. – K! ONLINE


Bermulanya inkues Nora Anne esok
Oleh NUZULSHAM SHAMSUDDIN

23 Ogos 2020, 5:42 pm
KUALA LUMPUR  – Ada unsur jenayah atau tidak?
Persoalan itu akan dirungkai apabila esok bermulanya hari pertama inkues kes kematian remaja Ireland, Nora Anne Quoirin yang akan berlangsung di Mahkamah Koroner Seremban di Negeri Sembilan sehingga 4 September depan.
Inkues yang dijadualkan berjalan selama dua minggu itu akan didengar di hadapan Koroner Maimoonah Aid apabila seramai 64 saksi utama dijangka akan dipanggil memberi keterangan.
Maimoonah menetapkan keputusan itu selepas Timbalan Pendakwa Raya, Muhamad Iskandar Ahmad sebelum ini diminta memperincikan senarai saksi penting daripada 102 yang dikemukakannya bagi mencari punca kematian remaja berkenaan.
Namun menurut Muhamad Iskandar, jumlah saksi itu bukan muktamad kerana ia tidak menghalang Koroner untuk menambah bilangan saksi.
Sepanjang inkues berlangsung, Badan Kehakiman Malaysia juga akan mengadakan penstriman langsung untuk tontonan umum yang boleh disaksikan melalui portal rasmi badan itu pada pautan www.kehakiman.gov.my dan sosial media rasmi di YouTube serta Facebook:The Malaysian Judiciary.

Pada 13 Ogos lalu, Maimoonah telah melawat tempat penginapan dan lokasi penemuan mayat Nora Anne.
Turut bersama melawat kawasan itu ialah Jabatan Forensik Ibu Pejabat Polis Kontinjen Negeri Sembilan, Jabatan Bomba dan Penyelamatan Malaysia dan Angkatan Pertahanan Awam yang diketuai Timbalan Ketua Polis Negeri Sembilan, Senior Asisten Komisioner Che Zakaria Othman.
Nora Anne dilaporkan hilang dari resort The Dusun Pantai Hill, Seremban pada 4 Ogos tahun lalu semasa sedang bercuti bersama ibu, Maebh Jaseprine Quorin, 47, dan bapa, Sebastian Marie Philipe, 48, serta dua adiknya.
Pada 15 Ogos tahun lalu, polis kemudian mengesahkan Nora Anne yang berusia 15 tahun ketika kejadian itu mati akibat kebocoran usus yang berpunca daripada tidak makan untuk tempoh panjang.
Ketua Polis Negeri Sembilan, Datuk Mohamad Mat Yusop, berkata, selain itu, Nora Anne dipercayai mati akibat tekanan berpanjangan.
Katanya, terdapat juga kesan calar kecil pada kaki mangsa, tetapi ia tidak menjurus kepada kematiannya dan dipercayai mati dua sehingga tiga hari sebelum mayatnya ditemui dan tidak lebih daripada empat hari.
Hasil bedah siasat juga mendapati tiada kesan gadis itu dirogol dan tiada juga elemen dilarikan atau diculik.
Pada 20 ogos tahun lalu, seorang pegawai pemasaran dihadapkan ke Mahkamah Majistret Kuala Lumpur di sini atas pertuduhan membuat kenyataan membangkitkan kemarahan menerusi Twitter bahawa Nora Anne dirogol Orang Asli.
Lelaki itu, Muhammad Zikri Ibrahim bagaimanapun mengaku tidak bersalah terhadap pertuduhan dengan sengaja mengaibkan dan membuat kenyataan boleh membangkitkan kemarahan masyarakat Orang Asli serta memecahkan serta menggugat keamanan awam. – K! ONLINE


Rugi RM 181,050.09 ditipu sindiket mata wang
Oleh KOSMO!

23 Ogos 2020, 6:09 pm
Oleh SITI NUR MAS ERAH AMRAN
SEBERANG PERAI – Seorang pemilik syarikat kerugian RM181,050.09 akibat ditipu sindiket penjualan mata wang yuan di sini semalam.
Ketua Polis Daerah Seberang Perai Utara (SPU) Asisten Komisioner Noorzainy Mohd. Noor berkata, mangsa yang berusia 42 tahun berurusan dengan ejen melalui panggilan telefon.
“Difahamkan, mangsa memerlukan mata wang yuan bagi urusan pembelian bahan mentah perniagaan berjumlah 300,000 yuan dari sebuah syarikat yang berpangkalan di China.
“Mangsa kemudiannya mengarahkan pekerjanya untuk pekerja melakukan transaksi wang ke akaun sebuah bank tempatan yang diberikan ejen terbabit.
“Sebaik sahaja selesai transaksi, mangsa cuba menghubungi ejen tersebut untuk pengesahan bayaran namun gagal,” katanya kepada pemberita di sini hari ini.

Kes berkenaan disiasat mengikut Seksyen 420 Kanun Keseksaan. – K! ONLINE


Ejen insurans mati sesak nafas ketika mendaki Bukit Besar
Oleh MOHD AZLI ADLAN

23 Ogos 2020, 4:59 pm
KUALA TERENGGANU – Seorang ejen insurans meninggal dunia dipercayai akibat sesak nafas ketika sedang melakukan aktiviti mendaki Bukit Besar di sini semalam.
Wan Mohd Azmi Ibrahim, 54, ditemui rebah oleh seorang pendaki lain di laluan denai di bukit tersebut yang setinggi 500 meter dari aras laut sebelum disahkan meninggal dunia pada pukul 8.40 pagi.
Seorang saksi, Zawawi Ngah, 64, berkata, dia berada kira-kira 200 meter dari lokasi lelaki yang berasal dari Kuala Ibai di sini itu rebah.
“Saya terus berkejar untuk membantunya dengan memberikan CPR (bantuan pernafasan) tetapi dia tidak menunjukkan respons positif selain badannya terasa sejuk.
“Saya kemudiannya memaklumkan kejadian itu menerusi aplikasi Whatsapp Kumpulan Pendaki Bukit Besar untuk meminta bantuan,” katanya kepada Kosmo! di sini hari ini.
Sementara itu, Komander Operasi Balai Bomba dan Penyelamat Kuala Terengganu, Zamberi Omar berkata, empat anggota bomba dari balai berkenaan telah bergegas ke lokasi kejadian sebaik menerima maklumat namun mangsa didapati telah meninggal dunia. – K! ONLINE


Hockademy anjur festival hoki konsep Eropah
Oleh MUHAMMAD ZUHAILY BADLISHAH

23 Ogos 2020, 6:18 pm
KUALA LUMPUR – Pasukan Liga Hoki Malaysia musim ini, Hockademy giat melakukan inisiatif untuk membangunkan sukan hoki tanah air secara menyeluruh dengan menganjurkan Festival 5 Penjuru Hockademy di Stadium Hoki Nasional, Bukit Jalil hari ini.
Festival itu berjaya menarik penyertaan 23 pasukan pemain daripada Program Pembangunan MBPJ, Kelab Hoki 4 State, KL Thunder, Akademi D’Touch dari Pahang dan tuan rumah, Hockademy.
Pemilik Hockademy, Datuk Seri Megat D. Shahriman Zaharudin berkata, tujuan penganjuran kejohanan itu sebagai usaha permulaan untuk membantu Konfederasi Hoki Malaysia (MHC) mendapat kumpulan pemain yang lebih besar pada masa depan.
Beliau juga berharap kejohanan itu mampu menjadi pencetus kepada lebih banyak program peringkat akar umbi khusus buat bawah 10 tahun (B-10), B-12, B-14 dan B-16 dapat diperhebatkan lagi selepas ini.
MEGAT D. SHAHRIMAN (tengah) memberikan kata-kata semangat kepada para pemain Hockademy sewaktu festival hoki di Stadium Hoki Nasional hari ini.

“Kelab dan persatuan hoki negeri perlu bekerjasama memperbanyakkan lagi kejohanan akar umbi supaya kita dapat memupuk minat pelajar sekolah untuk bermain hoki.
“Program ini dianjurkan mengikut konsep pembangunan Eropah yang dianjurkan secara festival dengan setiap pemain dapat peluang beraksi, malah tiada pasukan yang diangkat sebagai pemenang.

“Ia harus dijalankan secara menyeluruh di peringkat akar umbi supaya misi kita untuk meletakkan Malaysia dalam kelompok 10 terbaik dunia dapat dicapai dalam tempoh beberapa tahun lagi,” katanya.
Beliau turut menjelaskan bahawa kerjasama erat antara MHC dan persatuan negeri amat penting untuk meletakkan semula sukan hoki pada tahap sebenar selepas kali terakhir layak ke pentas Sukan Olimpik pada edisi Sydney 2000. – K! ONLINE


10 kes baharu Covid-19
Oleh KOSMO!

23 Ogos 2020, 5:45 pm
Oleh SITI A’ISYAH SUKAIMI
PUTRAJAYA – Sebanyak 10 kes baharu positif Covid-19 dilaporkan hari ini menjadikan jumlah kes positif sebanyak 9,267 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, lapan adalah kes import termasuk Kluster Alam manakala dua kes penularan tempatan membabitkan Kluster Tawar.
“Kes import yang mendapat jangkitan dari luar negara iaitu dari Jepun (Kluster Alam), Indonesia, Maldives dan Mexico membabitkan tiga warganegara dan lima warga asing.
“Terdapat tiga kes dilaporkan daripada Kluster Alam di Sarawak menjadikan tujuh kes dikesan positif Covid-19 bagi kluster tersebut,” katanya dalam satu kenyataan di sini hari ini.
Beliau berkata, kes penularan tempatan membabitkan dua kes daripada Kluster Tawar menjadikan jumlah kes dikesan positif Covid-19 bagi kluster itu sebanyak 65 kes.

Menurut Noor Hisham, sebanyak 10 kes telah pulih Covid-19 hari ini, sembilan kes sedang dirawat di Unit Rawatan Rapi (ICU) dengan empat kes memerlukan bantuan pernafasan manakala tiada kes kematian dilaporkan. – K! ONLINE


STAR sahkan bertanding kerusi DUN Tambunan, Paginatan
Oleh KOSMO!

23 Ogos 2020, 3:27 pm
Oleh IVAN AMIRUL
RANAU: Parti Solidariti Tanah Airku (STAR) mengesahkan bakal meletakkan calon bagi kerusi Dewan Undangan Negeri (DUN) Tambunan dan Paginatan pada Pilihan Raya Negeri (PRN) akan datang.
Presiden parti, Datuk Dr Jeffrey Kitingan berkata, bagaimanapun pihaknya masih berunding bersama rakan sekutu parti lain yang bsrada di bawah Perikatan Nasional (PN) bagi memperoleh kerusi lain.
“STAR sudah pasti meletakkan calon di dua kerusi ini sempena pilihan raya yang akan diadakan bulan depan.
“Sebelum ini, STAR bakal mewakili parti untuk DUN Paginatan ekoran penyandangnya, Datuk Abidin Madingkir mengambil keputusan meninggalkan Pertubuhan Kinabalu Progresif Bersatu (UPKO) akhir bulan lalu dan kemudiannya memilih STAR bagi meneruskan perjuangan politik beliau.
“Setakat ini yang pasti STAR bakal bertanding di DUN Paginatan dan Tambunan.

“Rundingan untuk kerusi lain pula masih lagi berjalan namun jumlah yang kita minta belum dapat diumumkan,” katanya ketika media selepas menerima kemasukan Abidin bersama kira-kira 1,000 bekas ahli UPKO ke dalam STAR di Kampung Lohan semalam.
Abidin antara 14 Ahli Dewan Undangan Negeri (ADUN) di bawah kerajaan pimpinan Parti Warisan Sabah (Warisan) yang membuat keputusan keluar parti dan
memberi sokongan kepada bekas Ketua Menteri, Tan Sri Musa Aman ketika cubaan mengambil alih kerajaan hujung Julai lalu.
STAR mengekalkan Abidin untuk mempertahankan Paginatan berdasarkan sokongan kuat pengikutnya di kawasan itu, manakala Jeffrey kekal bertanding semula di Tambunan.
Sementara itu, ditanya mengenai hasrat Parti Bersatu Sabah (PBS) mahu mengambil alih Tambunan pada PRN Sabah bulan depan, Jeffrey menyatakan setiap parti mempunyai berhak memilih kerusi mahu ditandingi tetapi terpulang kepada rakyat menentukannya.
Dalam pada itu, berkaitan penggunaan lambang, Jeffrey berkata pemimpin semua parti bakal membincangannya dari setiap sudut dalam penggunaan satu lambang untuk mewakili pasukan PN mesyuarat yang dijangka diadakan sebelum akhir bulan ini. – K! ONLINE


Jangan beli alat timbang dan sukat secara atas talian
Oleh MOHD AZLI ADLAN

23 Ogos 2020, 2:27 pm
HULU TERENGGANU – Peniaga dinasihat agar tidak membeli alat timbang dan sukat murah daripada portal-portal jualan atas talian kerana ia tidak di tentu sahkan.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, penggunaan alat timbang dan sukat yang tidak di tentu sahkan dalam kalangan peniaga merupakan kesalahan mengikut Akta Timbang dan Sukat 1972.
“Walau pun harga alat timbang dan sukat di portal jualan atas talian mudah murah tetapi ia tidak di tentu sahkan.
“Alat timbang dan sukat yang di tentu sahkan bukan sahaja tidak diiktiraf malah lebih membimbangkan timbangannya dikhuatiri tidak tepat hingga menyebabkan pengguna tertipu,” katanya selepas menyerahkan alat timbang dan sukat digital dan neraca spring kepada 42 peniaga buah di sekitar pekan Ajil dan Kuala Berang di sini hari ini.
Turut hadir Pengarah KPDNHEP Terengganu, Saharuddin Mohd. Kia.
Rosol berkata, alat timbang dan sukat yang dibeli daripada portal jualan atas talian kebanyakannya diimport dari China dan ia sukar di tentu sahkan kerana tidak disediakan manualnya.

Sehubungan itu, Rosol menasihatkan peniaga mendapatkan alat timbang dan sukat yang berharga antara RM150 hingga RM400 daripada pengedar sah dilantik KPDNHEP di seluruh negara. – K! ONLINE


Pusat Analisis Ketum Zon Timur di Kelantan
Oleh KOSMO!

23 Ogos 2020, 2:55 pm
Oleh ROHANA MOHD. NAWI
KOTA BHARU – Jabatan Kimia Malaysia bercadang untuk mewujudkan Pusat Analisis Ketum Zon Timur di Jabatan Kimia Kelantan, Kampung Telok Panji di sini berikutan peningkatan kes membabitkan penyalahgunaan daun ketum di negeri pantai timur meningkat secara mendadak.
Timbalan Menteri Sains,Teknologi dan Inovasi (Mosti), Ahmad Amzad Hashim berkata, ia dijangka beroperasi menjelang tahun 2022 dan akan menjadi pusat bagi menganalisis kes-kes ketum dari Kelantan, Terengganu dan Pahang.
Beliau berkata, dalam tempoh dua tahun kebelakangan ini, Jabatan Kimia Kelantan telah menerima sebanyak 2,477  kes pada tahun 2018 dan 2,492 kes tahun lalu dengan jumlah keseluruhan sebanyak 24 tan daun ketum.
“Pada tahun ini, kita telah menerima lima kes berskala besar berjumlah 10 tan.
“Keseluruhan kes yang diterima oleh Jabatan Kimia Kelantan sehingga pada awal tahun hingga bulan ini sebanyak 1,641 kes,” katanya.

Beliau berkata demikian selepas hadir merasmikan Majlis Perasmian Bangunan Jabatan Kimia Malaysia Kelantan di sini hari ini.
Hadir sama, Ketua Pengarah Kimia Malaysia, Mohd.Zaini Abdul Rahman dan Pengarah Jabatan Kimi Kelantan, Hashimah Yahya.
Sementara itu, Ahmad Amzad berkata, bangunan berkenaan telah digunakan sejak 10 tahun lalu dengan kos pembinaan berjumlah RM31.7 juta.
Beliau berkata, dengan mengambil kira peningkatan kes untuk tempoh tiga tahun dicadangkan untuk menubuhkan pusat analisis di negeri ini.
“Sebelum ini, Jabatan Kimia bukan sahaja menerima kes daripada pihak polis malah menjadi sumber rujukan untuk barang kes terutamanya ketum.
“Selain Kelantan, negeri Kedah dan Perlis juga merupakan lokasi kelompok untuk tanaman ketum di negara ini,” katanya. K! ONLINE


Dua lelaki berlagak samseng diberkas
Oleh KOSMO!

23 Ogos 2020, 3:58 pm
Oleh MASTURAH SURADI
MERSING – Polis menahan dua lelaki susulan video tular memaparkan sebuah Proton Waja yang membuat provokasi dan berlagak samseng terhadap pemandu kereta Honda Jazz di Jalan Besar Sungai Ara menghala ke Mersing, Jumaat lalu.
Ketua Polis Daerah Mersing, Superintendan Cyril Edward Nuing mengesahkan menerima laporan kejadian tersebut yang berlaku pada pukul 3 petang.
Jelasnya, pemandu Honda Jazz iaitu seorang lelaki berumur 20 tahun mendakwa Proton Waja berkenaan telah mengekori secara rapat di belakang keretanya dan membuat provokasi.
“Proton Waja berkenaan telah membuat provokasi dengan cuba menghimpit kenderaan pengadu sebelah kiri dan kanan bagi tujuan menakutkan pengadu.
“Apabila sampai di Simpang Tenggaroh, pemandu Proton Waja tersebut telah membaling sesuatu objek yang tidak diketahui dan kena pada kereta pengadu.

“Siasatan polis mendapati kejadian dipercayai berpunca daripada suspek yang tidak puas hati dengan cara pemanduan pengadu sehingga menyebabkan suspek tidak dapat memotong kenderaan pengadu,”katanya kepada Kosmo! hari ini.
Cyril berkata, kereta Honda Jazz telah mengalami sedikit kemik di bahagian kiri akibat dibaling objek tidak diketahui.
Katanya, ekoran itu pihak polis telah menahan dua suspek lelaki berumur 30an berasal dari Tenggaroh, Mersing bagi membantu siasatan dalam kes tersebut.
“Kedua-dua suspek ditahan reman empat hari bagi membantu siasatan dibawah Seksyen 506/427 Kanun Kesiksaan (ugutan jenayah / mendatangkan bencana),”katanya. -K! ONLINE


7 lelaki didenda RM31,500 memandu mabuk
Oleh KOSMO!

23 Ogos 2020, 2:49 pm
Oleh MOHAMAD FAHD RAHMAT
BATU PAHAT- Tujuh lelaki didenda RM31,500 oleh Mahkamah Majistret Batu Pahat di sini hari ini selepas mereka mengaku bersalah memandu kereta di bawah pengaruh alkohol.
Majistret Mohd. Syafiq Mustaza menjatuhkan hukuman itu ke atas tujuh individu Liew Zi Huang, 29; Teo Thien Ming, 33; Ng Ser Hui, 37; Lee Chee Kiong, 51; Ling Haw Ping, 57; Siow Yang Kuan, 58 dan Koh Swee Kiat, 66.
Mengikut kertas pertuduhan, kesemua tertuduh didakwa melakukan kesalahan itu di Kilometer 3, Jalan Kluang, di sini, pada 16 Februari lalu.
Majistret turut memerintahkan tertuduh dipenjara enam bulan jika gagal membayar denda yang dikenakan RM4,500 bagi setiap seorang.
Pertuduhan dikemukakan mengikut Seksyen 45A (1) Akta Pengangkutan Jalan (APJ) 1987.

Jika sabit kesalahan, hukuman denda tidak kurang daripada RM1,000 dan tidak lebih daripada RM6,000 serta boleh juga dipenjarakan selama tempoh tidak melebihi 12 bulan.
Pendakwaan dikendalikan Timbalan Pendakwa Raya Nur Afiqah Radhiah Zainurin yang memohon hukuman sewajarnya demi kepentingan awam.
Semua tertuduh diwakili peguam bela, Tan Song Yan dan mereka kemudian membayar denda berkenaan sejurus tamat prosiding mahkamah.-K! ONLINE.


Cadang perkukuh akta berkaitan alam sekitar
Oleh MUHAMMAD AYMAN GHAFFA

23 Ogos 2020, 1:44 pm
KOTA BHARU – Kerajaan bercadang untuk memperkasakan akta atau Rang Undang-Undang (RUU) melibatkan pencemaran udara agar tindakan tegas dapat diambil kepada pemilik kilang industri dan ladang ternak yang ingkar.
Menteri Alam Sekitar dan Air, Datuk Seri Tuan Ibrahim Tuan Man berkata, kerajaan perlu memperkukuhkan akta sedia ada sebagai langkah untuk mengelakkan pertambahan pencemaran udara dan sungai yang dilakukan oleh kilang-kilang di negara ini.
“Akta yang ada perlu diperkukuhkan untuk kita ambil tindakan terhadap kilang dan ladang ternakan yang tidak mementingkan tahap kebersihan udara serta sungai.
“Jadi, kita perlu ada akta untuk mengukur bau. Setakat ini, ukuran bau masih diukur dengan menggunakan hidung. Jadi, siapa yang hendak mengukurnya? Oleh itu, akta itu perlu diperkukuhkan,” katanya.
Beliau berkata demikian ketika ditemui pemberita selepas Majlis Penyampaian Sumbangan Khas dan Kit Covid-19 Kepada Sekolah dan Institusi Pendidikan Dalam Parlimen Kubang Kerian di Pendek di sini hari ini.
Hadir sama, Pengerusi Jawatankuasa Kebajikan, Pembangunan Keluarga dan Wanita, Datuk Mumtaz Md. Nawi dan Ahli Dewan Undangan Negeri (ADUN) Salor, Saiful Adli Abu Bakar.

Dalam majlis itu, sebanyak 73 buah sekolah termasuk sekolah kerajaan, swasta, sekolah tahfiz dan Pusat Asuhan Tunas Islam (Pasti) dalam Parlimen Kubang Kerian menerima sumbangan berupa 18,000 pelitup muka serta termometer.
Mengulas lanjut mengenai pengukuhan RUU itu, Tuan Ibrahim berkata, setakat ini, banyak kilang-kilang di negara ini yang sudah menerima amaran ekoran melakukan pencemaran di kawasan sungai.
Katanya, pihak kementerian juga sedang menyemak untuk menaikkan jumlah kompaun kepada kilang dan ladang ternak yang ingkar.
“Kompaun asal sebanyak RM2,000 dan jumlah itu terlalu rendah. Oleh itu, kita juga sedang semak akta dan RUU yang ada untuk meningkatkan lagi hukuman tersebut.
“Cuma dalam tempoh ini, kita perlu menguatkuasakan apa sahaja yang boleh dilakukan termasuk menggantung operasi kilang-kilang dalam tempoh tertentu,” katanya. K! ONLINE


Warga emas diperdaya rugi RM257,172
Oleh KOSMO!

23 Ogos 2020, 4:24 pm
Oleh MOHAMAD FAIZAL HASHIM
JOHOR BAHRU – Seorang wanita warga emas berusia 68 tahun mengalami kerugian sebanyak RM257,172 setelah diperdaya oleh seorang lelaki dikenali hanya menerusi media sosial Facebook kira-kira tiga tahun lalu yang berhasrat untuk mengahwininya.
Ketua Jabatan Siasatan Jenayah Komersil negeri, Asisten Komisioner Mohd. Salleh Abdullah berkata, suspek bertindak menipu mangsa dengan mengatakan telah menghantar wang tunai sebanyak RM3,135,000 (USD750,000) bagi tujuan pembelian rumah dan kereta untuk kegunaan mangsa.
Katanya, suspek yang dipercayai sindiket love scam itu memberitahu mangsa wang tersebut akan dihantar melalui ejen penghantaran wang Amerika Syarikat.
“Mangsa telah dihubungi menerusi aplikasi Whatsapps oleh individu yang menyamar sebagai ejen penghantaran wang dari Kuala Lumpur dan telah meminta mangsa membuat pembayaran sebanyak RM300,000 sebagai yuran proses kastam dan cukai penghantaran wang.
“Wanita warga emas yang tidak bekerja itu menggunakan duit peninggalan mendiang suaminya selain sanggup meminjam daripada rakan untuk membuat pembayaran tersebut. Mangsa telah membuat beberapa kali transaksi pembayaran sehingga wang mangsa tidak lagi mencukupi.

“Dia mula perasan telah ditipu oleh sindiket tersebut apabila suspek masih meminta bayaran yang seterusnya. Satu laporan telah dibuat di Balai Polis Johor Bahru Sentral semalam,” katanya dalam satu kenyataan hari ini.
Mohd. Salleh berkata, orang ramai diingatkan supaya lebih peka dan menyemak dengan pihak polis sebelum melakukan sebarang transaksi yang meragukan.
“Polis Johor ingin menasihatkan orang ramai agar lebih berhati-hati dengan kumpulan sindiket phone love scam ini dan tidak membuat sebarang transaksi tanpa merujuk kepada pihak polis terlebih dahulu,” tambahnya.-K! ONLINE.


Polis siasat pergaduhan di Dataran Merdeka
Oleh NUR HUDA MUSA

23 Ogos 2020, 2:07 pm
KUALA LUMPUR – Polis membuka kertas siasatan berhubung pergaduhan membabitkan kumpulan motosikal di Dataran Merdeka di sini awal pagi tadi.
Ketua Polis Daerah Dang Wangi, Asisten Komisioner Mohd. Fahmi Visuvanathan Abdullah, mengesahkan ada menerima panggilan daripada orang awam pada pukul 1.29 pagi yang memaklumkan kejadian tersebut.
Katanya, pergaduhan tersebut melibatkan beberapa lelaki bersenjatakan topi keledar.
“Bertindak atas maklumat tersebut, unit rondaan dan Team Operasi Cantas Ibu Pejabat Polis Daerah Dang Wangi telah digerakkan ke lokasi.
“Sebaik tiba di lokasi berkenaan, didapati kumpulan tersebut telah bersurai,” katanya dalam satu kenyataan di sini hari ini.
Menurutnya lagi, hasil siasatan mendapati berlaku perselisihan faham antara kumpulan pemuda bermotosikal di lokasi berkenaan dan tidak melibatkan elemen kongsi gelap atau gengsterisme.

“Tiada laporan polis yang dibuat oleh mana-mana pihak yang terlibat.
“Bagaimanapun, satu laporan polis telah dibuat oleh Petugas Pusat Kawalan Polis Dang Wangi, dan siasatan akan dijalankan di bawah Seksyen 148 Kanun Keseksaan kerana merusuh dengan senjata di tempat awam,” ujarnya.
Terdahulu, satu klip video berdurasi 14 saat tular di laman Facebook memaparkan kejadian pergaduhan melibatkan sekumpulan individu di Dataran Merdeka awal pagi tadi. – K! ONLINE


70,000 permohonan Penjana ibu tunggal ditolak
Oleh KOSMO!

23 Ogos 2020, 4:55 pm
Oleh AIMUNI TUAN LAH
GUA MUSANG – Kementerian Pembangunan Wanita, Keluarga dan Masyarakat menolak 70,000 permohonan daripada ibu tunggal yang memohon bantuan wang tunai di bawah Pelan Jana Semula Ekonomi Negara (Penjana).
Timbalan menterinya, Datuk Siti Zailah Mohd. Yusoff berkata, permohonan untuk mendapatkan bantuan sekali gus (one off) sebanyak RM300 itu tidak dapat diluluskan selepas meneliti borang permohonan mereka yang tidak lengkap.
Katanya, pihak kementerian menerima sebanyak 95,000 borang permohonan yang dihantar secara dalam talian atau manual namun, hanya 25,000 permohonan diluluskan dan mendapati 70,000 borang lagi dihantar tidak lengkap selain tidak memenuhi syarat kelayakan.
“Oleh itu, permohonan bantuan Penjana yang pada awalnya terbuka kepada 150,000 ibu tunggal di seluruh negara gagal mencapai angka sasaran yang ditetapkan.
“Kemungkinan ramai yang tidak faham kaedah pengisian borang dan kita masih memberi peluang untuk ibu tunggal untuk memohon semula bantuan berkenaan,” katanya.

Beliau berkata kepada pemberita selepas Program Turun Padang Kementerian Pembangunan Wanita, Keluarga dan Masyarakat Edisi Negeri Kelantan di Dewan Besar Ladang Sungai Terah di sini hari ini.
Turut hadir, Ahli Dewan Undangan Negeri (ADUN) Galas, Mohd. Syahbuddin Hashim, ADUN Nenggiri, Ab. Aziz Yusoff dan ADUN Paloh, Amran Arifin.
Menurut Siti Zailah, permohonan bantuan Penjana itu diumumkan kerajaan bagi perbelanjaan ibu tunggal bermula bulan Julai sehingga 31 Oktober depan.
Katanya, bantuan itu sedikit sebanyak membantu ibu tunggal yang berdepan tekanan akibat pandemik Covid-19.
“Bagi ibu tunggal yang ditolak permohonannya, diharap mereka tidak berputus asa dan boleh rujuk semula dengan Jabatan Pembangunan Wanita.
“Baiki kesilapan dalam borang permohonan dan lengkapkan dengan betul dokumen yang diperlukan termasuk sijil kelahiran anak, surat penceraian atau dokumen kematian suami,” katanya.
Tambah Siti Zailah, pihak kementerian juga mengharapkan kerjasama daripada ahli keluarga atau masyarakat setempat untuk membantu ibu tunggal yang layak dengan mengisi borang berkenaan.
Katanya, dibawah Penjana, sebanyak RM45 juta akan diagihkan kepada armalah atau ibu tunggal. – K! ONLINE


188 penagih dadah wanita ditahan di Terengganu
Oleh KOSMO!

23 Ogos 2020, 3:47 pm
Oleh NOOR HAYATI MAMAT
HULU TERENGGANU – Seramai 188 wanita Terengganu telah ditahan di seluruh negeri ini dalam tempoh enam bulan pertama tahun ini atas kesalahan penagihan dadah.
Ketua Polis Terengganu, Datuk Roslee Chik berkata, kesemua penagih dadah wanita yang ditahan itu berusia dalam lingkungan 14 hingga 34 tahun.
“Siasatan mendapati kebanyakan wanita terbabit terjebak dalam penyalahgunaan dadah kerana mengikut suami yang sememangnya penagih dadah.
“Selain itu, wanita yang belum berkahwin pula terjebak dengan dadah disebabkan oleh pergaulan bebas,” katanya kepada pemberita di sini hari ini.
Terdahulu Roslee menghadiri program Komuniti Polis Jihad Dadah dan Penghayatan Bulan Kemerdekaan ke-63 di Kampung Kuala Menjing.

Beliau berkata, kadar penagihan dadah dalam kalangan wanita di negeri ini masih terkawal dan tidak membimbangkan.
“Begitu pun, kita tetap pantau dan mengambil langkah-langkah pencegahan dan penguatkuasaan bagi memastikan statistiknya tidak terus meningkat,” katanya. – K! ONLINE


Empat pemandu mabuk ditahan
Oleh MOHD RIDZAUDDIN ROSLAN

23 Ogos 2020, 12:24 pm
KUALA LUMPUR- Empat lelaki tempatan ditahan polis dalam Ops Alkohol dan Pencegahan Jenayah ekoran didapati memandu di bawah pengaruh alkohol melebihi paras ditetapkan.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kesemua mereka berusia 29 hingga 42 tahun ditahan mengikut Seksyen 45(A) 1 Akta Pengangkutan Jalan 1987.
“Dalam operasi yang dijalankan selama dua hari bermula Jumaat lalu di sekitar Petaling Jaya, kami telah memeriksa seramai 682 orang pengguna jalan raya selain 655 buah kenderaan.
“Seramai 88 orang pengguna jalan raya dikenakan saman atas pelbagai kesalahan lalu lintas dan 24 orang daripadanya disaman di bawah Seksyen 26 Akta Pengangkutan Jalan 1987 kerana tiada lesen memandu,” katanya dalam satu kenyataan di sini tadi.
Tambahnya, hasil tinjauan pihak polis turut mendapati masih terdapat pengguna jalan raya yang memandu kenderaan di bawah pengaruh alkohol.
“Kami juga sentiasa memandang serius kesalahan pengguna jalan raya yang memandu dan menunggang kenderaan tanpa lesen dan akan terus melaksanakan operasi sedemikian dalam daerah tersebut,” tegasnya. – K! ONLINE


Yusri tabik aksi lima bintang Kelantan
Oleh MUHAMAD ARDIE PUTRA SUHAIMI

23 Ogos 2020, 10:10 am
KETUA jurulatih Kelantan, Yusri Che Lah tabik dengan aksi lima bintang yang dipamerkan oleh pasukannya yang mudah menewaskan kelab Universiti Kebangsaan Malaysia (UKM FC) 5-1 pada aksi Liga Premier di Stadium MP Selayang semalam.
Pada perlawanan itu, pemain muda The Red Warriors, Muhamad Hakimi muncul wira selepas meledak jaringan hatrik manakala dua lagi gol terhasil menerusi pemain import, Felix Chidi Olidi.
Yusry berkata, apa yang dipamerkan oleh anak-anak buahnya cukup luar biasa terutama ketika pasukan tersebut dilanda kemelut tunggakan gaji lebih empat bulan.
“Saya bagaikan tidak percaya dengan apa yang dilakukan oleh pemain di atas padang kerana mereka mendominasi perlawanan dari awal hingga ke wisel penamat meskipun dibelenggu dengan masalah di luar padang.
“Malah, kekangan yang ada sebelum ini seperti kem latihan bermula lewat dan kekurangan aksi persahabatan turut tidak menjejaskan moral pemain untuk memberi 100 peratus di atas padang.
“Ini adalah komitmen dan pengorbanan terbesar barisan pemain dan saya harap keputusan itu menjadi motivasi untuk kami layak ke Piala Malaysia tahun ini,” katanya pada sidang akhbar selepas tamat perlawanan.

Sementara itu, Hakimi mengakui sangat teruja apabila dapat meledak hatrik walaupun diarahkan beraksi di posisi bek kiri yang ternyata berbeza daripada kebiasaannya sebelum ini sebagai penyerang.
“Saya hanya lakukan seperti yang jurulatih mahu dan saya tidak mempunyai masalah untuk diletakkan di mana-mana posisi.
“Secara jujur, saya sendiri terkejut apabila mampu meledak hatrik. Namun, saya tidak mahu berpuas hati kerana masih ada ruang perlu diperbaiki khususnya
persefahaman dalam kalangan pemain,” kata pemain berusia 21 tahun itu.


Kaedah pentaksiran berpusat ganti UPSR, PT3
Oleh NOR IDAYU BOSRO

23 Ogos 2020, 11:19 am
PUTRAJAYA – Kementerian Pendidikan Malaysia (KPM) memperkenalkan kaedah pentaksiran baharu bagi tujuan kemasukan murid tingkatan 1 dan tingkatan empat ke sekolah khusus tahun depan.
Sekolah terbabit meliputi Sekolah Berasrama Penuh (SBP), Sekolah Menengah Kebangsaan Agama (SMKA), Sekolah Menengah Teknik (SMT), Kolej Vokasional (KV) dan Maktab Tentera Diraja (MTD).
KPM dalam satu kenyataan berkata, pihaknya membangunkan satu sistem permohonan kemasukan murid tingkatan satu dan tingkatan empat ke sekolah-sekolah khusus secara single entry point.
“Sistem ini membabitkan permohonan secara berpusat dan juga kaedah pentaksiran standard secara berpusat.
“Permohonan kemasukan ke sekolah khusus ini membabitkan SBP dan SMKA untuk pelajar tingkatan satu dan empat, Sekolah Menengah Teknik (tingkatan empat), Kolej Vokasional (Tahun 1 Sijil Vokasional Malaysia) dan MTD untuk tingkatan empat,” katanya.
KPM berkata, pentaksiran kemasukan sekolah khusus itu merangkumi tiga bahagian iaitu Ujian Kecerdasan Intelektual dengan penilaian sebanyak 70 peratus, Kecerdasan Insaniah sebanyak 20 peratus dan Artikulasi Penulisan (10 peratus).

Katanya, Ujian Kecerdasan Intelektual dan Kecerdasan Insaniah akan dibuat secara online manakala kaedah pelaksanaan ujian Artikulasi Penulisan adalah secara bertulis.
“Semua pemohon akan menduduki pentaksiran secara berpusat di 555 buah pusat pentaksiran yang ditetapkan di seluruh negara.
“Maklumat lanjut berhubung pentaksiran ini akan dimaklumkan melalui portal KPM pada 1 September depan,” katanya.
Sehubungan itu, KPM berkata, permohonan untuk kemasukan ke tingkatan satu boleh dibuat secara online mulai 7 September hingga 2 Oktober depan dengan mengakses pautan https//:spskt1.moe.gov.my.
Permohonan ke tingkatan empat dan tahun 1 SVM pula boleh dibuat mulai 7 September hingga 2 Oktober melalui pautan https//:spskt4.moe.gov.my.
Bagi kemasukan ke tingkatan 1, semakan pusat pentaksiran boleh dibuat mulai 7 Oktober hingga 23 Oktober depan manakala kemasukan ke tingkatan 4, boleh berbuat demikian mulai 12 Oktober hingga 6 November depan.
Pelaksanaan pentaksiran pula akan dibuat 12 hingga 23 Oktober depan bagi tingkatan 1 manakala 26 Oktober hingga 6 November untuk tingkatan 4. -K! ONLINE


Remaja lemas dalam kolam
Oleh KOSMO!

23 Ogos 2020, 11:27 am
Oleh NOR AINNA HAMZAH
REMBAU – Setelah bertarung nyawa selama kira-kira 10 jam akibat lemas di kolam rekreasi di Kendong seorang remaja akhirnya disahkan meninggal dunia ketika mendapatkan rawatan di Hospital Tampin, dekat sini, pukul 9.16 malam semalam.
Ketua Polis Daerah Rembau, Deputi Superintendan Anuar Bakri Abdul Salam berkata, mangsa iaitu lelaki berusia 14 tahun datang ke kolam berkenaan bersama sembilan lagi rakannya dari Rantau untuk mandi manda di kolam berkenaan.
Menurutnya, sebaik sampai di kolam berkenaan pada pukul 9.25 pagi kumpulan rakan yang bersama ke lokasi berkenaan berbual bersama-sama sebelum menyedari mangsa tiada bersama kumpulan berkenaan.
“Sebaik tersedar mangsa tiada, rakan mangsa cuba mencari mangsa dan memaklumkan ketiadaan mangsa kepada penjaga kolam rekreasi berkenaan.
“Penjaga berkenaan kemudiannya mula mencari mangsa. Mangsa dilihat berada di dalam kolam dan penjaga telah mengeluarkan mangsa dari kolam dan dibaringkan di atas tebing,” katanya, di sini, tadi.

Anuar berkata, penjaga berkenaan telah menghubungi pihak hospital dan polis.
Menurutnya, mangsa segera dibawa ke Hospital Tampin oleh pasukan paramedik kerana masih bernyawa.
“Mangsa yang dalam keadaan kritikal bagaimanapun disahkan meninggal dunia pukul 9.16 malam semalam. – K! ONLINE


Dua operator kilang berlumba haram dicekup polis
Oleh MOHD SYALMIZI HAMID

23 Ogos 2020, 1:26 pm
SEBERANG PERAI – Dua lelaki yang bekerja sebagai operator kilang ditahan polis selepas didapati melakukan kegiatan pelesit rempit di Lebuhraya Lingkaran Luar Butterworth (BORR) di sini awal pagi tadi.
Suspek masing-masing berusia 20 tahun tersebut ditahan selepas didapati berlumba sesama sendiri semasa operasi yang dijalankan selama kira-kira lapan jam berakhir pukul 8 pagi itu.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, suspek ditahan selepas pihaknya mendapati mereka menunggang secara melulu dan merbahaya di sekitar BORR.
“Mereka didapati berlumba sesama sendiri dari Plaza Tol Bagan Ajam menghala ke tempat pusingan-U Terminal Kontena Butterworth Utara sambil melakukan aksi berbahaya kepada pengguna jalan raya yang lain.
“Pasukan operasi telah membuat pemantauan ke atas mereka dan tangkapan dibuat sebaik suspek berhenti berdekatan stesen minyak di arah Sungai Dua,” katanya dalam satu kenyataan di sini hari ini.
Menurut Noorzainy, kedua-dua mereka ditahan untuk siasatan lanjut mengikut Seksyen 42(1) Akta Pengangkutam Jalan 1987. – K! ONLINE


KKM saran PKPP hingga keadaan terkawal
Oleh MOHD SHARKAWI LONDING

23 Ogos 2020, 12:53 pm
KULAI – Kementerian Kesihatan Malaysia (KKM) memberi saranan kepada Majlis Keselamatan Negara (MKN) bagi melanjutkan perintah kawalan pergerakan pemulihan (PKPP) yang dijadualkan akan berakhir pada 31 Ogos ini.
Menteri Kesihatan, Datuk Sri Dr. Adham Baba berkata, Pertubuhan Kesihatan Sedunia (WHO) menjangkakan Covid-19 akan berlangsung tidak kurang dua tahun.
Menurutnya, negara perlu membuat persiapan bagi menghadapinya.
“Dua tahun makan masa yang lama. PM (Perdana Menteri, Tan Sri Muhyiddin Yassin) pun ada melancarkan kebudayaan norma baharu, rakyat perlu faham bahawa perlu sama-sama tangani penularan Covid-19.
“Untuk PKPP akan berakhir 31 Ogos ini yang diumumkan PM, Kementerian Kesihatan sudah pun membuat saranan kepada MKN dan PM yang mana PKPP dipertimbangkan untuk kita laksanakan sehingga keadaan lebih terkawal.
“Jadi terpulang yang berhormat (PM) untuk umumkannya dalam masa terdekat, dan kita lihat di negara lain masih bergelut dan kes meningkat, kes import di negara yang tertentu bertambah (Kes Covid-19),”katanya.

Beliau berkata demikian selepas menyempurnakan Program Pertubuhan Keselamatan Sosial (Perkeso) Prihatin 10gara Selamat di Dewan Raya Felda Bukit Besar, dekat sini, hari ini.
Yang turut hadir, Ketua Eksekutif PERKESO, Datuk Sri Dr Mohammed Azman Aziz Mohammed.-K! ONLINE.


Nak pinjam RM30,000 tapi lesap RM49,890
Oleh KOSMO!

23 Ogos 2020, 1:11 pm
Oleh MOHD. SHAHRULANOOR ISHAK
KUANTAN – Hendak pinjam RM30,000 tetapi akhirnya terpaksa berputih mata selepas kerugian RM49,890 sejurus berurusan dengan ah long siber di laman Facebook.
Demikian nasib malang menimpa seorang kerani wanita berusia 35 tahun di sini selepas mematuhi semua arahan suspek tanpa menaruh sebarang syak.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, mangsa memberikan maklumat peribadi kepada individu yang memuat naik iklan pinjaman tersebut di laman sosial itu pada 18 Ogos lalu.
“Pada hari yang sama, pengadu (mangsa) terima mesej daripada suspek melalui aplikasi WhatsApp dan memaklumkan ingin membuat pinjaman RM30,000,” katanya.
Ujar beliau lagi, mangsa diarahkan membuat pelbagai jenis bayaran ke dalam lima akaun dimiliki individu berlainan melalui 23 transaksi melibatkan nilai hampir RM50,000.

“Bagaimanapun, mangsa masih diminta membuat beberapa lagi bayaran dan menyebabkan dia berasa tertipu sebelum bertindak membuat laporan polis,” ujarnya.
Sementara itu, seorang lelaki pekerja bengkel besi berusia 35 tahun di sini turut kerugian wang setelah berurusan dengan ah long siber di laman Facebook.
Menurut beliau, mangsa yang turut ingin meminjam RM30,000 telah diminta membuat beberapa jenis bayaran sebanyak RM6,450 ke dalam empat akaun berlainan melalui lima transaksi.
“Mangsa yang telah membuat bayaran itu berasa tertipu selepas diminta melakukan beberapa lagi bayaran lain.
“Kedua-dua kes tawaran pinjaman tidak wujud tersebut kini disiasat mengikut Seksyen 420 Kanun Keseksaan,” tambahnya. – K! ONLINE


Dua penagih warga Myanmar ditahan polis
Oleh MOHD SYALMIZI HAMID

23 Ogos 2020, 12:42 pm
SEBERANG PERAI – Tiga penagih dadah lelaki termasuk dua warga Myanmar berusia 28 hingga 45 tahun ditahan polis dalam serbuan berasingan di sekitar Butterworth di sini semalam.
Ketua Polis Daerah Seberang Perai utara, Asisten Komisioner Noorzainy Mohd. Noor berkata, dalam Ops Tapis selama tiga hari berakhir pukul 1 pagi semalam itu, pihaknya turut merampas pelbagai jenis dadah daripada suspek yang bernilai kira-kira RM20,500.
“Suspek pertama, lelaki Mynmar ditahan berdekatan stesen minyak Jalan Chain Ferry serta polis merampas kira-kira 54.6 gram (g) disyaki dadah jenis syabu dan (4.8 g) ganja.
“Suspek kedua, lelaki Myanmar ditahan di Taman Meranti dan kita merampas 209 g) heroin dan (10 g) syabu di sebuah rumah.
“Manakala suspek ketiga, lelaki berketurunan Melayu ditahan di hadapan sebuah restoran di Jalan Bagan Ajam serta polis merampas (51 g) syabu,” katanya dalam satu kenyataan di sini hari ini.
Menurutnya, kesemua suspek yang tidak bekerja itu dan barang kes dibawa balik ke Bahagian Siasatan Jenayah Narkotik Ibu Pejabat Polis Daerah Seberang Perai Utara di Kepala Batas di sini bagi siasatan lanjut.

“Hasil siasatan mendapati dadah yang dirampas adalah untuk dijual kepada penagih dadah di kawasan Butterworth dan Mak Mandin.
“Ujian saringan air kencing mendapati suspek positif dadah jenis methamphetamine, morfin atau THC,” katanya lagi.
Menurutnya, kesemua suspek direman selama tujuh hari bagi siasatan lanjut mengikut Seksyen 39B, Seksyen 39A(1), Seksyen 12(2), Seksyen 6 dan Seksyen 15(1)(a) Akta Dadah Berbahaya 1952. – K! ONLINE


Nik Akif masih mahu berbakti dengan pasukan Kelantan
Oleh MUHAMAD ARDIE PUTRA SUHAIMI

23 Ogos 2020, 10:10 am
PEMAIN tengah sensasi Kelantan, Nik Akif Syahiran Nik Mat mengakui masih sayang dan ingin terus berbakti buat pasukan negeri kelahirannya itu selepas berjaya membantu The Red Warriors meraih kemenangan 5-1 ke atas kelab Universiti Kebangsaan Malaysia (UKM FC) semalam.
Kata Nik Akif, kemelut yang membelenggu Persatuan Bola Sepak Kelantan (KAFA) sehingga gagal melunaskan tunggakan gaji tidak pernah melunturkan semangatnya untuk memberikan aksi 100 peratus di padang.
“Saya ada baca laporan media mengenai kesediaan KAFA untuk menjual saya tetapi secara jujur, saya tidak mengambil kisah atau tertekan dengan situasi tersebut.
“Secara jujur, saya masih sayangkan pasukan Kelantan dan cukup fokus untuk mengharungi baki saingan musim ini. Jika boleh saya mahu terus berbakti memandangkan kontrak saya tamat pada 2021,” katanya pada sidang akhbar selepas tamat perlawanan.
Pada aksi di Stadium MP Selayang semalam, Nik Akif mempamerkan aksi yang cukup dominan bersama Wan Zaharulnizam Wan Zakaria di bahagian tengah untuk memastikan skuad kendalian Yusry Che Lah itu meraih tiga mata penuh.
Mengulas lanjut, pemain berusia 21 tahun itu turut berharap masalah tunggakan gaji pasukan Kelantan dapat diselesaikan dengan kehadiran pemilik baharu nanti.


Maqis rampas 285 unit palet kayu dari Singapura
Oleh KOSMO!

23 Ogos 2020, 11:51 am
Oleh KHAIRUL MOHD. ALI
ISKANDAR PUTERI – Jabatan Perkhidmatan Kuarantin dan Pemeriksaan Malaysia (Maqis) negeri menahan sebuah lori membawa muatan 285 unit palet kayu tanpa permit import di Kompleks Sultan Abu Bakar (KSAB), di sini semalam.
Pengarahnya, Nur Afifah A. Rahman berkata, lori dari Singapura itu ditahan pada pukul 5 petang.
Katanya, palet kayu berkenan dianggarkan bernilai RM1,765.97.
“Ketika menjalankan pemeriksaan di laluan import, didapati sebuah lori membawa muatan palet kayu sebanyak 285 unit tanpa permit import Maqis.
“Pemeriksaan mendapati palet kayu berkenaan dibawa masuk ke negara ini untuk kegunaan sebuah kilang elektronik,” katanya dalam satu kenyataan, di sini hari ini.

Tambah Nur Afifah, palet kayu atau hasilan kayu yang dibawa masuk tanpa permit membawa berisiko kepada industri pertanian negara.
“Hal ini kerana terdapat kemungkinan adanya perosak pada konsainan yang dibawa masuk apatah lagi selepas beberapa bulan lalu kami berjaya menahan kelapa kering import dengan perosak yang masih hidup,” ujarnya.
Perbuatan mengimport apa-apa jenis keluaran pertanian tanpa permit import Maqis merupakan kesalahan di bawah Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728) yang boleh dihukum di bawah Seksyen 11(3) Akta yang sama.
Nur Afifah turut memberitahu pihaknya komited menjalankan penguatkuasaan di pintu masuk negara bagi menjamin keselamatan setiap keluaran pertanian yang diimport mematuhi syarat serta peraturan yang ditetapkan kerajaan.-K! ONLINE


Musim terakhir Conte bersama Inter
Oleh KOSMO!

23 Ogos 2020, 10:03 am
COLOGNE – Ketua jurulatih Inter Milan, Antonio Conte memberi bayangan beliau tidak akan mengendalikan pasukan itu lagi musim depan susulan kekalahan mereka pada aksi final Liga Europa awal pagi semalam.
Pengendali berusia 51 tahun itu mengakui, masa depannya bersama Inter mungkin tidak kekal kerana beliau gagal mencapai sasaran iaitu menjuarai Liga Europa selepas tewas 2-3 kepada Sevilla pada aksi yang berlangsung di Stadium Rhein Energie.
“Saya akan berjumpa dengan pihak pengurusan kelab minggu depan untuk membincangkan mengenai masa depan saya. Mungkin hari ini (semalam) adalah perlawanan terakhir saya dalam karier kejurulatihan bersama Inter.
“Saya mengucapkan terima kasih kepada semua pemain kerana mereka sudah melakukan yang terbaik untuk berada pada tahap ini.
“Secara keseluruhan, saya harap pasukan perlu bekerja lebih keras lagi dan memperbaiki segala kelemahan yang ada,” katanya.
Bekas pengendali Juventus dan Chelsea itu telah memberikan prestasi terbaik dalam tahun pertamanya bersama Inter apabila berjaya memastikan kelab tersebut muncul naib juara Serie A dan meraih tempat kedua Liga Europa musim ini.

Dalam perkembangan sama, Pengerusi Inter, Steven Zhang tetap optimis dengan masa depan pasukannya kerana ahli perniagaan dari China itu memahami adat menang dan kalah adalah sebahagian dalam dunia bola sepak.
“Barisan kejurulatihan dan semua pemain telah melakukan yang terbaik dan mereka semua akan diberikan cuti rehat.
“Selepas ini barulah kami akan membincangkan mengenai perancangan pasukan untuk musim depan,” jelasnya. – AGENSI


Belum ada perjanjian dengan The Doctor
Oleh MUHAMMAD RIDUAN MOHD HANAFIAH

23 Ogos 2020, 10:10 am
PRINSIPAL Petronas Yamaha Sepang Racing Team (SRT), Datuk Razlan Razali mengakui pihaknya baru selesai perbincangan mengenai barisan kru pasukan Valentino Rossi, namun belum memuktamadkan sebarang perjanjian untuk membawa masuk juara dunia Kejuaraan Motosikal Dunia (MotoGP) tujuh kali tersebut.
Razlan berkata, pasukannya meletakkan syarat ketat kepada pelumba Itali yang dikenali sebagai The Doctor itu sebelum ini kerana dia mahu membawa semua kru terbaiknya menyertai Petronas Yamaha SRT musim depan.
Sejak beraksi pada saingan premier, Rossi sentiasa membawa kesemua kru setiap kali menyertai pasukan berbeza. Pelumba Itali itu pernah membawa semua kru terbaiknya dari Honda ke Yamaha (2004), Yamaha ke Ducati (2011) dan Ducati ke Yamaha (2013).
“Semalam kita telah melakukan pertemuan dengan Yamaha untuk berbincang mengenai Rossi. Dalam perbincangan itu, kita hanya bersetuju mengenai soal teknikal kru yang akan bersama Rossi nanti.
“Mengenai siapa yang bersama Rossi kita akan umumkan tidak lama lagi. Saya akui perkara itu akan mengambil sedikit masa kerana banyak lagi perbincangan akan kita lakukan bersama Yamaha,” katanya kepada Kosmo! Ahad semalam.
Sebelum ini, Petronas Yamaha SRT mengumumkan bahawa keputusan Rossi untuk menyertai pasukan tersebut dijangka diketahui pada Grand Prix (GP) Styria yang dijadual berlangsung di Litar Red Bull Ring-Spielberg, Austria hari ini.

“Masih terdapat perbincangan lanjut dan tiada sebarang perjanjian yang akan dimuktamadkan padadi Grand Prix (GP) Styria minggu ini mahupun di GP Misano,” ujarnya.


Hafizh Syahrin pulang ke tanah air
Oleh MUHAMMAD RIDUAN MOHD HANAFIAH

23 Ogos 2020, 10:10 am
PELUMBA negara, Hafizh Syahrin Abdullah tiba di tanah air malam semalam bagi menjalani proses pemulihan susulan kecederaan yang menimpanya ketika terlibat dalam kemalangan ngeri pada Grand Prix (GP) Austria di Litar Red Bull Ring minggu lalu.
Hafizh dibenarkan pulang ke tanah air oleh pasukannya, Aspar dan akan menjalani kuarantin wajib di salah sebuah hotel di Kuala Lumpur selama 14 hari sebelum dibenarkan pulang ke rumah untuk menjalani proses rawatan seterusnya.
“Hafizh tiba di Kuala Lumpur pada pukul 5 petang tadi (semalam) selepas mendapat kebenaran daripada pasukannya kerana perlumbaan seterusnya pada GP Misano akan berlangsung kira-kira tiga minggu lagi. Justeru, Hafizh akan menjalani proses kuarantin wajib selama 14 hari.
“Selepas tamat proses kuarantin Hafizh akan balik ke rumah dan dijangka berlepas ke Misano pada 8 September nanti,” kata jurucakap Hafizh ketika dihubungi Kosmo! semalam.
Hafizh mengesahkan terlepas peluang berlumba pada GP Styria hari ini selepas doktor mengesahkan dia masih terasa sakit ketika pemeriksaan dilakukan kelmarin.
Justeru, penunggang pasukan Aspar tersebut mempunyai lebih tiga minggu untuk berehat untuk pulih menjelang perlumbaan di Itali bulan depan.

Ahad lalu, Hafizh terselamat semasa kemalangan ngeri di Litar Red Bull Ring selepas gagal mengelak motosikal penunggang Italtrans, Enea Bastianini yang terjatuh di atas litar.


PSG buru trofi kelima musim ini
Oleh KOSMO!

23 Ogos 2020, 10:05 am
LISBON – Kapten Paris Saint-Germain (PSG), Thiago Silva mahu rakan-rakan sepasukan menamatkan musim ‘dongeng’ mereka dengan meraih kemenangan ke atas Bayern Munich pada aksi final Liga Juara-Juara di Stadium Da Luz awal pagi esok.
Silva, 36, percaya PSG berpeluang mencipta sejarah unik dengan menjulang trofi kelima selepas berjaya menyapu bersih kesemua empat kejohanan domestik musim ini iaitu Ligue 1, Piala Liga Perancis, Piala Perancis dan Piala Kejuaraan Perancis.
“Pasukan ini telah mengharungi musim yang cukup cemerlang, tetapi saya tidak mahu kami sekadar berpuas hati dengan kejayaan domestik. Kami sekarang mendapat peluang terbaik untuk mencipta sejarah di pentas Eropah.
“Cuma, kami akan berdepan sebuah pasukan yang boleh dikatakan terbaik dan sempurna ketika ini. Saya menjangka perlawanan itu nanti akan berlangsung cukup sengit.
“Bayern mempunyai pemain-pemain berkelas dunia di setiap posisi daripada penjaga gol (Manuel Neuer) hinggalah penyerang (Robert Lewandowski) yang kini merupakan penjaring terbanyak musim ini,” katanya.
Tonggak pertahanan Brazil itu bertekad menjadikan trofi Liga Juara-Juara sebagai hadiah perpisahan terbaik kepada dirinya kerana aksi final awal pagi esok bakal menjadi perlawanan terakhirnya bersama skuad bimbingan Thomas Tuchel.

Ini kerana kontrak Silva akan berakhir hujung bulan ini dan dia kini sudah mula dikaitkan dengan spekulasi perpindahan ke England menyertai Chelsea yang dikatakan sedang berunding untuk mendapatkan khidmatnya musim depan. – AGENSI


Sevilla pakar julang Liga Europa
Oleh KOSMO!

23 Ogos 2020, 10:03 am
COLOGNE, JERMAN – Ketua jurulatih Sevilla, Julen Lopetegui menyifatkan, semangat juang tinggi dan kekuatan mental yang tidak cepat menyerah kalah adalah kunci kepada kejayaan mereka menjulang kejuaraan Liga Europa musim ini.
Kejayaan menewaskan gergasi Itali, Inter Milan 3-2 dalam aksi final di Stadium Rhein Energie awal pagi semalam adalah trofi Liga Europa keenam buat Sevilla selepas berjaya memenangi lima edisi terdahulu pada 2006, 2007, 2014, 2015 dan 2016.
“Kemenangan ini sangat istimewa kerana pemain telah menunjukkan semangat juang yang sangat tinggi. Walaupun kami ketinggalan pada awal permainan, tetapi para pemain tidak berputus asa mencari gol penyamaan.
“Saya memuji Luuk de Jong yang berjaya menjaringkan dua gol dalam aksi final ini. Dia seorang pemain yang sangat rajin dan berjaya menampilkan permainan sempurna untuk membantu pasukan meraih kemenangan.
“Pujian juga harus diberikan kepada semua pemain yang bertungkus lumus merealisasikan impian pasukan untuk meraih trofi bersejarah ini,” kata Lopetegui.
Inter terlebih dahulu membuka tirai jaringan menerusi sepakan penalti Romelu Lukaku seawal minit kelima selepas dia dijatuhkan dalam kotak penalti oleh pemain pertahanan Sevilla, Diego Carlos, sekali gus meledak gol peribadi ke-34 musim ini.

Bagaimanapun, Sevilla bangkit menjaringkan dua gol menerusi tandukan De Jong pada minit ke-12 dan 33 sebelum Diego Godin menyamakan kedudukan buat Inter berselang dua minit kemudian.
Carlos menebus kesilapannya apabila muncul wira buat Sevilla selepas bola hasil daripada sepakan guntingnya terkena kaki Lukaku untuk menghadiahkan gol kemenangan jaguh Sepanyol itu pada minit ke-74. – AGENSI


Siapa hebat, Misha Omar atau Aina Abdul
Oleh KOSMO!

23 Ogos 2020, 10:00 am
Sejak kebelakangan ini, ramai artis yang menyanyikan semula lagu penyanyi nombor satu negara, Datuk Siti Nurhaliza, Aku Bidadari Syurgamu.
Mereka termasuklah Misha Omar dan Aina Abdul yang turut memuat naik video nyanyian dalam akaun media sosial masing-masing.
Namun, apa yang tidak menggembirakan hati Diva adalah ada netizen yang membandingkan nyanyian mereka.

Ada yang cakap nyanyian Misha lebih baik berbanding Aina yang kelihatan terlalu bersungguh menjadikan lagu itu menjadikan seperti versinya.
Kata mereka, nyanyian Misha lebih bersahaja dan tidak perlu melontarkan vokal terlalu tinggi hanya untuk nampak hebat.
Tak sangka pula Diva yang netizen akan membanding artis walaupun hanya menyanyikan lagu saduran. Rasanya tak perlu, sebab masing-masing ada gaya nyanyian tersendiri.

Misha atau Aina, kedua-duanya ada kekuatan vokal. Diva rasa tak payahlah nak menjadi batu api dan mengutuk nyanyian sesiapa. Apa kata kita dengar dan gembira sahaja dengan apa sahaja yang diberikan, cuma kalau nyanyian artis itu terlalu sumbang, eloklah jangan menyanyi langsung.
DIVA: Tak sabar hendak menonton rancangan Immortal Songs. Katanya Ernie Zakri bersaing dengan tunangnya sendiri, Syamel.


Bayern yakin tamat penantian selama tujuh tahun
Oleh KOSMO!

23 Ogos 2020, 10:05 am
LISBON – Bintang Bayern Munich, Thomas Muller bertekad memberikan prestasi terbaik bagi memastikan pasukannya dapat memenangi saingan Liga Juara-Juara musim ini.
Skuad The Bavarians bimbingan Hans-Dieter Flick itu dijadualkan bertemu jaguh Perancis, Paris Saint-Germain (PSG) pada aksi final Liga Juara-Juara di Stadium Da Luz awal pagi esok.
Muller, 31, mendedahkan, barisan kejurulatihan Bayern telah mengatur strategi ampuh untuk memastikan impian mereka menjuarai trofi Liga Juara-Juara buat kali keenam tercapai, sekali gus bergelar juara trebel musim ini.
“Saya percaya jurulatih (Flick) mempunyai strategi tersendiri untuk memastikan misi pasukan menamatkan penantian trofi Liga Juara-Juara sejak 2013 dapat direalisasikan.
“Jika menang, individu paling layak untuk meraikan kejayaan itu ialah Flick kerana beliau sememangnya bekerja keras membantu mengubah nasib pasukan ini.
“Namun, masih terlalu awal untuk mengatakan peluang menjadi juara kerana kami akan menentang PSG yang dianggap sebagai salah satu pasukan terbaik di Eropah.

“Ini kerana, PSG mempunyai jentera serangan yang cukup berbahaya,” katanya.
Sementara itu, Flick, 55, mengakui semua pemain utama Bayern sudah cergas sepenuhnya termasuk dua tonggak pertahanan, Benjamin Pavard dan Jerome Boateng.
Sebagai rekod, Bayern pernah menjuarai Liga Juara-Juara sebanyak lima edisi dengan kali terakhir bergelar juara Eropah selepas menewaskan musuh tradisi, Borussia Dortmund pada final 2013. – AGENSI